qundao/data-zh-poetry huggingface dataset:
草虫杂图四十二首为伍佥宪题·其二十九
作者：张宁
朝代：明

蟋蟀已在堂，鼠妇已在室。凉风蕙草时，胡见幽阴物。仓皇若无依，短褐露肘膝。天荒岁年暮，感此三叹息。
草虫杂图四十二首为伍佥宪题·其二十二
作者：张宁
朝代：明

园蔬叶垂尽，练裙弊无馀。轻扬两飘翅，清嗅双长须。本质夙如此，变不忘其初。襕斑五色文，支离守荒芜。
草虫杂图四十二首为伍佥宪题·其二十五
作者：张宁
朝代：明

文蛾好明死，乌鲗以蔽彰。争如草上飞，无用亦无防。渴饮零露华，逝借晨风扬。何如蜉蝣群，朝生夕云亡。
草虫杂图四十二首为伍佥宪题·其二十八
作者：张宁
朝代：明

去彼蜣螂秽，超居风露清。蜕囊半未脱，健臂已前撑。潜蛟起泥滓，厉璞登琼英。大小分已定，变化同其情。
草虫杂图四十二首为伍佥宪题·其二十六
作者：张宁
朝代：明

春林盛朝爽，秋圃有暮色。萧疏丛薄中，缘沿何役役。凤鸟不时见，良骥须远历。斑斑被体文，甘老榛莽泽。
草虫杂图四十二首为伍佥宪题·其二十四
作者：张宁
朝代：明

阴阴莞柳树，嘒嘒孤鸣蜩。惊风飒吹撼，奋翅飞迁乔。托体虽得所，防患亦须周。吟风饮清露，此道终逍遥。
草虫杂图四十二首为伍佥宪题·其五
作者：张宁
朝代：明

么红雨馀葩，疏绿风中筱。虽无尤物丽，得借此君好。栽培良有待，开落恒可保。嗟彼桃李花，采折随媚草。
草虫杂图四十二首为伍佥宪题·其八
作者：张宁
朝代：明

暑雨滋宿蘖，五月南风生。时当长养节，奋臂将谁撄。奔辙岂足当，黄雀方营营。幽居事玄穆，相对悲群情。
草虫杂图四十二首为伍佥宪题·其六
作者：张宁
朝代：明

形色已葳垂，风神未萧瑟。所愧落英空，还思旧根发。时来已若兹，岁去犹尔若。殊胜汎相逢，随人满头插。
草虫杂图四十二首为伍佥宪题·其十
作者：张宁
朝代：明

今日胡不怡，过眼青春空。纷纷萧艾中，见此万绿红。蜻蜓从何来，当午停芳丛。物情谅有得，吾意亦从容。
草虫杂图四十二首为伍佥宪题·其十一
作者：张宁
朝代：明

飞蛾值芳时，飘舞来复去。因风快循绕，逢花亦延伫。虽临扑逐威，不解摧掠虑。人意久安閒，相忘不知处。
草虫杂图四十二首为伍佥宪题·其十七
作者：张宁
朝代：明

清霜萎茂草，天以虫鸣秋。股动羽亦振，随处声啾啾。书斋闭疏雨，木落青灯幽。掩卷不成诵，感物令心愁。
草虫杂图四十二首为伍佥宪题·其十三
作者：张宁
朝代：明

趯趯草间虫，芃芃石边蔓。跳跃烟冥霏，飘飖翠云乱。时当绮窗纱，或近青玉案。卑微宁足论，寂阒聊一眄。
草虫杂图四十二首为伍佥宪题·其十九
作者：张宁
朝代：明

露白水花红，江空草烟暝。閒鸥忽惊去，见此孤蚱蜢。吐沫禁无声，卑飞水中影。虫沙与猿鹤，由来未深省。
草虫杂图四十二首为伍佥宪题·其十二
作者：张宁
朝代：明

尺蠖已辞茧，橘虫方化生。夭夭隰上枝，碧绿纷敷荣。覆载大有造，动植各相成。天机一流动，幽思穆无声。
草虫杂图四十二首为伍佥宪题·其十五
作者：张宁
朝代：明

晚家南山陲，独卧西涧草。牛羊所不践，樵伐非故道。叶落秋蛾稀，苔滋候虫少。烟消夕阳下，林薄淡如扫。
草虫杂图四十二首为伍佥宪题·其十八
作者：张宁
朝代：明

草振蝶双飞，蝶下草交动。无情如有情，形势偶相閧。貌与心不亲，情好久焉用。悠悠笑相逢，栩栩庄叟梦。
草虫杂图四十二首为伍佥宪题·其十六
作者：张宁
朝代：明

蜻蜓多品类，此种最灵黠。翅翕尾低垂，暂息即飞越。颇忆童稚年，扑捉伤暑热。至今图画间，隐手欲轻蹑。
草虫杂图四十二首为伍佥宪题·其十四
作者：张宁
朝代：明

野草绿满地，无名自纤妍。不采亦不夭，幽与閒相便。光风濯灵雨，蛱蝶来翩跹。咄彼周昉图，百态空骚然。
草虫杂图四十二首为伍佥宪题·其四
作者：张宁
朝代：明

漏石倚空苍，弱草飏残碧。眷彼飞来双，栩栩飘复集。鸿鹄志万里，松柏挺千尺。洪纤各有定，非分焉所得。
草虫杂图四十二首为伍佥宪题·其四十
作者：张宁
朝代：明

乐水不论船，乐山不问树。不求画中物，惟耽画中趣。想当含毫时，粉墨不待具。眼光落缣素，但觉风雨至。
草虫杂图四十二首为伍佥宪题·其四十一
作者：张宁
朝代：明

滕王去云远，谢逸今何之。形迷有声画，影落无声诗。低回罗扇风，旋绕簪花枝。转眼忽不见，芹香满清池。
草虫杂图四十二首为伍佥宪题·其四十二
作者：张宁
朝代：明

形色既有托，音声寂无闻。乍出草莽中，昂藏若离群。涵濡竹露华，饱挹山花薰。时哉忽如许，彼美空云云。
荣寿堂八韵为吴瑜壁都宪赋
作者：张宁
朝代：明

九重封敕下明光，寿域阳和满画堂。椿树润分萱砌绿，桂枝高倚柏台黄。诗书已遂菑畬念，灯火全抛绩纺忙。老去丰荣浑自得，年来行坐觉如常。鱼轩豸服身同贵，鹤算龟龄日共长。裀鼎几人能侍养，冈陵终古愿无疆。百年伉俪云端凤，一世心期镜里霜。为想堂前拜嘉庆，紫泥香透綵衣裳。
莫愁乐
作者：张宁
朝代：明

金雀玉搔头，生来唤莫愁。自从欢去后，不出石城游。
莲叶舟
作者：张宁
朝代：明

莲落红衣玉露秋，萧萧鹤发映中流。若非太华峰头种，那得乘风稳似舟。
菊乐
作者：张宁
朝代：明

未发先期赏，临开不倦游。杜陵嗟有泪，彭泽故多愁。诗化寒香淡，情甘晚节优。宜男空自好，对此共忘忧。
菜庵八韵
作者：张宁
朝代：明

閒居无异卉，蔬植绕柴荆。稼圃真吾事，齑盐藉尔营。春烟芸麦秀，夜雨剪松明。色瑩青藜饭，香兼玉糁羹。馑思挑野俭，贫念采薇清。淡薄堪长往，肥甘负远名。可应存晚节，聊复任平生。见说庵中客，年来百事成。
菜庵八韵
作者：张宁
朝代：明
体裁：五言排律

閒居无异卉，蔬植绕柴荆。稼圃真吾事，齑盐藉尔营。春烟芸麦秀，夜雨剪松明。色莹青藜饭，香兼玉糁羹。馑思挑野俭，贫念采薇清。淡薄堪长往，肥甘负远名。可应存晚节，聊复任平生。见说庵中客，年来百事成。
萝薜山房
作者：张宁
朝代：明

绝壑垂萝处，閒居称野心。瑞烟凝古色，华月烛浮阴。最爱琴书净，何烦花木深。依栖聊自得，清淡胜东林。
葡萄
作者：张宁
朝代：明

岁晏虬枝满，春归蚓蔓伸。行藏与时契，不独味宜人。
葡萄
作者：张宁
朝代：明

闻道乘槎客，相携到汉庭。何缘尝草日，先自入医经。
葡萄二首
作者：张宁
朝代：明

邛竹与枸酱，追逐秋风来。离宫郁相望，异物纷栽培。遂令凉州牧，斗酒遗诙谐。伤哉出关卒，不及枯株回。草龙骄正眠，骊珠烂将堕。清露溥花间，凉风生叶下。悠悠日观翁，萧萧友云者。我欲掇其英，阳春和应寡。
葡萄二首·其一
作者：张宁
朝代：明

邛竹与枸酱，追逐秋风来。离宫郁相望，异物纷栽培。遂令凉州牧，斗酒遗诙谐。伤哉出关卒，不及枯株回。
葡萄二首·其二
作者：张宁
朝代：明

草龙骄正眠，骊珠烂将堕。清露溥花间，凉风生叶下。悠悠日观翁，萧萧友云者。我欲掇其英，阳春和应寡。
葡萄图
作者：张宁
朝代：明

紫苏步幛流苏短，露淡风清秋未满。舞凤翎翻翠解苞，蟠龙骨瘦殊垂颔。青葱苜蓿锦石榴，枝交蔓引弥山丘。骅骝不至仙槎远，空有卉物遗中洲。君不思凉州一斗犹轻换，西行千骑归无半。
葡萄歌
作者：张宁
朝代：明

君不见贰师城外行人稀，葡萄满目秋离离。初年托根古城下，岁久漫与城垣齐。城下居人日争树，伐干分根不知数。一叶寒声动地秋，尽入城中酒家去。万里征车大宛回，离宫别观一时栽。苜蓿榴花烂相照，知是将军西域来。火云亭亭天伏暑，满架繁阴凉似水。屋里蛟人坐泣閒，海底苍龙蟠不起。眷兹岁月几悠悠，捲蔓何人入具丘。雨露不忘中夏泽，冰霜长保故园秋。故园风景今宁好，名马千金野田草。惟有年年客土春，至今犹说汉朝人。
薤露八章挽沈希仁父
作者：张宁
朝代：明

萎彼薤斯，零露瀼瀼。嗟我怀人，于焉徬徨。萎彼薤斯，零露湛湛。嗟我怀人，劳心惆怅。闻古圣善，赙丧助昏。乃如之人，实获我心。匪沽则名，中心寔殷。闻古圣善，简所因兮。乃如之人，所可徵兮。受言怀之，姑将亲兮。维凤有毛，维麟有趾。亶其然乎，善人是予。维此善人，于彼窀穸。彼苍者天，胡不尔吊。翳彼大荒，祝㮚茫茫。黾勉同心，玄冠绛裳。绳其归思，我怀则降。翳彼旷宇，濮铅脩阻。礿祠馨香，宁兹寝处。绳其格思，无尔嗣苦。
薤露八章挽沈希仁父
作者：张宁
朝代：明
体裁：四言诗

萎彼薤斯，零露瀼瀼。嗟我怀人，于焉徬徨。（一章）萎彼薤斯，零露湛湛。嗟我怀人，劳心惆怅。（二章）闻古圣善，赙丧助昏。乃如之人，实获我心。匪沽则名，中心寔殷。（三章）闻古圣善，简所因兮。乃如之人，所可徵兮。受言怀之，姑将亲兮。（四章）维凤有毛，维麟有趾。亶其然乎，善人是予。（五章）维此善人，于彼窀穸。彼苍者天，胡不尔吊。（六章）翳彼大荒，祝㮚茫茫。黾勉同心，玄冠绛裳。绳其归思，我怀则降。（七章）翳彼旷宇，濮铅脩阻。礿祠馨香，宁兹寝处。绳其格思，无尔嗣苦。（八章）
蜡觜
作者：张宁
朝代：明

山鸟元因口得名，柔调未及画眉声。寒梅苦竹荒林下，却此笼中语更清。
蜡觜
作者：张宁
朝代：明

花柳东风淑气新，巧音流丽弄芳春。禽中蜡觜犹堪听，世上应多蜜口人。
袁可筠风水永怀
作者：张宁
朝代：明

皋鱼感风木，立哭悲其亲。哀哀千载下，予复同兹辰。林木一何多，天风一何疾。本是无情吹，能令有情泣。风水有时息，逝者无归期。依微耳中响，绸缪心内思。心思不暂缓，岁月忽已远。落叶下庭闱，山荒夕阳晚。
襄阳乐
作者：张宁
朝代：明

襄阳女儿夜行游，牵衣把袂大堤头。歌声未歇笑声起，唱处无情闻处愁。珠珰玉佩摇春绿，北渚南湖相间属。至今荆楚宦游人，犹唱襄阳《大堤曲》。
西乌夜飞
作者：张宁
朝代：明

月明夜永乌西飞，瀼瀼白露沾乌衣。无树可匝将畴依，东有挟弹乌安归。
西林
作者：张宁
朝代：明

瀼西佳致杜陵庄，曲径通幽入草堂。日映松皋穿户淡，水流花坞过桥香。条桑剪雨春蚕罢，败莠漂风晚稻长。胜事不穷清赏足，直须诗画为传芳。
西湖十咏为李载章题 其一 苏堤春晓
作者：张宁
朝代：明

杨柳满长堤，花明路不迷。画船人未起，侧枕听莺啼。
西湖十咏为李载章题 其七 两峰出云
作者：张宁
朝代：明

南峰云乍晴，北峰云欲雨。中有化霖人，高眠两峰里。
西湖十咏为李载章题 其三 花港观鱼
作者：张宁
朝代：明

圉圉复洋洋，茭青露藻香。前湖张水戏，谁解步濠梁。
西湖十咏为李载章题 其九 曲院荷风
作者：张宁
朝代：明

凉气度芳洲，香来水正流。时闻采莲曲，不见采莲舟。
西湖十咏为李载章题 其二 平湖秋月
作者：张宁
朝代：明

风静片云消，寒波浸凉月。疑有夜吟人，推篷落枫叶。
西湖十咏为李载章题 其五 三潭印月
作者：张宁
朝代：明

片月生沧海，三潭处处明。夜船歌舞处，人在镜中行。
西湖十咏为李载章题 其八 雷峰夕照
作者：张宁
朝代：明

爽朗忽苍茫，山高易夕阳。百年歌舞地，消得几昏黄。
西湖十咏为李载章题 其六 南屏晓钟
作者：张宁
朝代：明

幽梦忽惊觉，严城方向晨。看花春起早，已有晓妆人。
西湖十咏为李载章题 其十 孤山梅雪
作者：张宁
朝代：明

春意逼溪桥，寒香闭蓬户。山人不出门，驿使在途旅。
西湖十咏为李载章题 其四 柳浪闻莺
作者：张宁
朝代：明

藜杖憩苏湾，风温翠涨閒。惊闻双语鸟，如在画船间。
西湖十咏为李载章题·苏堤春晓
作者：张宁
朝代：明

杨柳满长堤，花明路不迷。画船人未起，侧枕听莺啼。风静片云消，寒波浸凉月。疑有夜吟人，推篷落枫叶。圉圉复洋洋，茭青露藻香。前湖张水戏，谁解步濠梁。藜杖憩苏湾，风温翠涨閒。惊闻双语鸟，如在画船间。片月生沧海，三潭处处明。夜船歌舞处，人在镜中行。幽梦忽惊觉，严城方向晨。看花春起早，已有晓妆人。南峰云乍晴，北峰云欲雨。中有化霖人，高眠两峰里。爽朗忽苍茫，山高易夕阳。百年歌舞地，消得几昏黄。凉气度芳洲，香来水正流。时闻采莲曲，不见采莲舟。春意逼溪桥，寒香闭蓬户。山人不出门，驿使在途旅。
见雨雪叹戊辰冬
作者：张宁
朝代：明

日夕将天兵，闻已度淮水。黎庶仰虹霓，雨雪何不止。北军利高亢，值此非所喜。行师有纪律，日须五十里。南风吹铁衣，却走泥没趾。锈涩剑锋回，塺疏弓力弛。况不便舟船，经涉殊未已。指日布阳春，顽阴悉飘委。
詹贰教望云思亲卷
作者：张宁
朝代：明

闽海云飞处，严慈隔九泉。天涯孤影在，客里寸心悬。泪逐回风落，魂随去鸟旋。微官是何物，常自别遗阡。
许廷冕留咏亭
作者：张宁
朝代：明

曲水流觞事不迷，山亭浑似浣花溪。情閒野渡舟横晚，思入空梁燕落泥。谁向松间寻旧作，自从竹下刻新题。山灵不管诗人倦，草绿烟明鸟乱啼。
谢杭医夏时彦
作者：张宁
朝代：明

钱塘名医夏克和，我曾倒屣邀经过。当时橘井深几许，至今孙子扬馀波。乌金素服黄丝带，金匮青囊皂油盖。肩舆朝出暮归来，常有乡人候门待。友竹高人王瑞之，秋来遗我双鱼书。书言女弟膺剧疾，病缠弱女眠将徂。世芳太守怜弟妇，仓皇共访回生手。感君匕剂起沈痾，五月春阳转枯朽。白头有妺复有甥，太守兄弟家和平。伊谁大惠忽致此，何以上报琼瑶瑛。烦君为谢殷勤意，新章早托鳞鸿寄。赠金自古不如言，交义由来迥忘利。老我方洲笔砚荒，愧无佳句为传扬。惟应子益遗书在，不用当时玉局方。
贫乐窝为王本正作
作者：张宁
朝代：明

陋巷无馀地，破庐常见天。往来浑不觉，老去欲忘年。世味閒中豁，冥怀澹处便。浮云门境外，诗酒只陶然。
贺人纳粟冠带
作者：张宁
朝代：明

自献籯金报治平，不因干禄为时名。邑分十室有忠信，义出千人是俊英。宅里旌添华屋润，冠裳荣称素衣清。东南多少轻肥者，满执牙筹过一生。
贺刘世经新娶
作者：张宁
朝代：明

洞房花烛照新妆，此夕相逢乐未央。鸣雁有声冰始泮，牝鸡无语夜偏长。采蘋拂曙游南涧，奉帚平明觐北堂。官事不违中馈好，故人从此念糟糠。
贺崔千户中试
作者：张宁
朝代：明

广场初日照戈矛，一骑红尘忽过沟。弓影横开孤月满，剑光飞决白云浮。勋名不废先公业，谈笑能分主将忧。好趁少年能事日，玉关千里觅封侯。
贺李用经得子效柏梁体
作者：张宁
朝代：明

古燕豪杰中朝儒，列卿柱史人间无。廷平执法及乘舆，泗州推官夜治书。储祥积庆久不渝，来休下瑞相昭符。长庚孕秀腾天衢，嵩岳降神钟地区。熊罴入梦九鹤趋，五老列曜纷前敷。茏葱佳气蔼门闾，一片清冰出玉壶。初傅丹山五色雏，又讶鲁国连城玙。无乃合浦千金珠，英气烨烨声呱呱。目光流电雪作肤，头角峙玉云拥颅。伏犀入项四辅俱，罹计插鬓秀且疏。金木耸贴润复纡，天庭高广顾地枢。孤峰立笔双井腴，一水环仰中沟虚。神采气骨画不如，断蓬为矢桑为弧。九州四海当长驱，英物自与常人殊。吾闻宗元谪番禺，反顾无嗣悲穷居。又闻康节四十馀，得子尚虑贤与愚。君今早应梁栋输，眼底复见圭章储。前程莫问荣与枯，万事已足将何须。便应列宴开行厨，烹龙庖凤传笙竽。起舞蹴踏红氍毹，酒酣击碎青珊瑚。与君旧是瀛洲徒，春风玉殿同传胪。浮云流水南北途，故乡遇旧增欢娱。喜来忘却尔汝呼，落笔故使璋獐诬。听声知贵名当余，汤饼上座事属渠。他年归来驷马车，记取堂下三槐株。
贺沈维仁纳粟冠带
作者：张宁
朝代：明

日月馀光照海城，翩然林壑见蜚英。庞公素有遗安业，孺子初无近禄情。共许良心超族党，旋闻高谊动公卿。承家自少能知节，居富于今善处盈。金散不移东老志，官閒何负北山盟。也知豺獭怀酬报，为竭涓埃答治平。宅里旌添华屋润，冠裳荣耀素袍明。千仓万镒空如许，赢得人称长者名。
资圣古杏楼
作者：张宁
朝代：明
体裁：七言律诗

何处招寻泛羽觞，高楼花近净年芳。荒村暮雨曾沽酒，梵境春风不出墙。老我重思曲江院，是谁今卧午桥庄。相逢尽是凭阑者，莫道偷閒过竹房。
赋得怀姑苏送人归长洲
作者：张宁
朝代：明

怀姑苏，隔千里，风景繁华似流水。去年雨水溢田畴，野草不生禾尽死。黄童白发拥道周，朱颜绿鬓无人收。阊闾门外夜深处，饥魂饿魄声啾啾。城中大家称万石，坐食人多徵借急。新廪生尘旧廪空，纵有黄金何处籴。市廛罗绮贱如泥，吴蚕薄熟难为丝。公家租赋虽停止，官府征徭仍旧时。长安贵人游侠客，骑马行行过阡陌。回头笑指虎丘山，却道繁华犹似昔。九重天子念穷庐，太守新乘使者车。巡治敕分都御史，平衡全任老尚书。君归为我询同里，故宅多应换新主。隐山桥下水茫茫，去任舍冤死生苦。
赠张相士
作者：张宁
朝代：明

阅遍寰区二百州，江湖无处不追留。疑从单父城边见，曾逐麻衣道士游。黄发年中知老大，白衣丛里识公侯。相逢为问来秋事，笑指青云一点头。
赠文林翰林编修陈公哀辞缉熙之父
作者：张宁
朝代：明

余尝息御于苏台兮，寻弭节于辽阳。徵遗铭于幽竁兮，访故事于遐荒。闻先生之少孤兮，形影相吊而无亲。攀千仞而独上兮，如一发之引千钧。亦既识夫康庄兮，坦顺适乎前路。握瑶瑜以自好兮，力衔策而疾步。世方以其事为事兮，夫何独先生之好修。彼将絷凤凰以司晨兮，扰骐麟以曳辀。夫既知其不可兮，姑将反是以求道。何枘凿之终不可以相入兮，又竿瑟之异好。返兰舟于漭漾兮，回素辔于寥廓。苟初心之未渝兮，虽隐约其奚怍。盖智者不訾予以迷邦兮，而枉者将罪予以怀璧。嗟厉阶其孰基兮，而祸本其谁植。女入室而见妒兮，不嫁何尤。士入朝而见嫉兮，不仕何忧。岂刚者恒足以致缺兮，而美者必于致毁。璞玉之必于见剖兮，而渊珠之必于见取。胡为乎煽烈火于馀烬兮，加矰缴于伤羽。彼苍苍者其广大兮，而㷀㷀之谓何。匪予行之当是兮，谅矢心而靡他。行遥遥其日远兮，心耿耿而伤悲。羌去故而即新兮，念长往而不来。旦引领于国门兮，夕凝睇于桑梓。登高丘而望远兮，或居閒而独语。曾岁月之几何兮，倏少壮之代谢。憯辽鹤之夙吊兮，惊楚鵩之集舍。魂杳杳以无归兮，魄沉溟而忘故。渺尘海之不可以极兮，又云关之不可以经度。风凄凄其昼吟兮，雪缤纷其夜零。日卓午而不明兮，草逢春而不青。忽天宇之开霁兮，仰恩光之下泽。慨仁者之有后兮，叹生死而肉骨。驾灵舆于万里兮，复此故丘。贲徽名于九原兮，荣溢东州。方其阽身就死而无所恤兮，又孰念夫孤嫠。兴坠继废而人所不亿兮，天实为之。
赠柴取中
作者：张宁
朝代：明

东风扇微和，万卉敷春阳。盈盈桃李花，烂然竞容光。绵绵路傍草，根株亦交相。及时起凉飙，零落随秋霜。争如谷中兰，清标压群芳。虽无艳冶姿，而有冷淡香。奈何岁华晚，保此故意长。伤哉绿绮琴，纫佩罗衣裳。视彼同心人，德音实难忘。
赠沈希贵老友
作者：张宁
朝代：明

孤舟烟月老寒江，满眼瓶罂见玉缸。同上歌楼不同醉，共谁调笑卧蓬窗。
赠陆汝谦
作者：张宁
朝代：明

吾闻古神医，秦越扁鹊氏。洞识阴阳机，妙达天地秘。生人无前功，用术陋专技。遇妇作女医，遇幼擅童稚。或以伤疹称，所用随所至。一一底工巧，何虑千古计。古道既云远，时医极流弊。造弓不顾甲，治外不恤内。仁术化忍心，人命可轻试。汝谦陆先生，三世名家裔。动有古人风，一洗庸劣气。余生坐迍蹇，有子方两岁。乳哺失调摄，疾病遄以继。惊风搐四体，鱼口双目闭。群医竞叹息，束手坐相视。先生徐徐来，驾言勿惊悸。下榻夜尚迟，从容解金匮。一投邪风疏，再下壮热退。三服乃如常，下床作儿戏。幽谷阳春回，大旱甘雨坠。中年复有子，无乃仁人惠。作诗表深功，庶以将薄意。
赤壁图
作者：张宁
朝代：明

江空露白残烟收，水光月影摇清秋。风流宾主东南美，一舸夜汎鸿濛洲。酒酣欲叩冯夷宅，俯仰江山小今昔。兴阑孤鹤过蓬窗，不觉东方又生白。
赤壁图为严仁远挥使题
作者：张宁
朝代：明

新秋时节又新冬，两度登临谪宦中。歌歇洞箫清对客，梦回孤鹤醉推篷。百年诗赋遗文在，三国江山旧业空。聚散升沈一樽酒，尽随残雪踏飞鸿。
赴京辞亲
作者：张宁
朝代：明

几年衰薄望成名，暂得微名又远行。夜雨萱花偏有感，西风椿树正含情。黄金秖为书收尽，白发惟因教子生。安得登科亲未老，綵衣光照锦衣荣。
赴汀
作者：张宁
朝代：明

频年湖海上，妻子倦相随。道在贫非病，才疏远更宜。依违真自耻，得丧任时为。独有严亲在，临行泪雨滋。
赵千里小景二首
作者：张宁
朝代：明

庭院寂无人，冥怀共谁语。和风入蓬户，桃李似无主。妍华岂足怜，幽旷真足与。呼童抱瑶琴，静对松篁雨。茂树荫碧草，莓苔连砌青。山童拥敝帚，洒扫当前楹。行吟白鹤词，坐览黄庭经。良时苟未迈，笑傲终吾生。
赵千里小景二首·其一
作者：张宁
朝代：明

庭院寂无人，冥怀共谁语。和风入蓬户，桃李似无主。妍华岂足怜，幽旷真足与。呼童抱瑶琴，静对松篁雨。
赵千里小景二首·其二
作者：张宁
朝代：明

茂树荫碧草，莓苔连砌青。山童拥敝帚，洒扫当前楹。行吟白鹤词，坐览黄庭经。良时苟未迈，笑傲终吾生。
赵千里赤壁图
作者：张宁
朝代：明

大江东去飞涛急，故垒西边壁垂赤。玉堂学士天上人，两度随携漫游客。放歌一曲下中流，洞箫倚和言更詶。清风明月不须买，欲与元化相周游。酒酣袒卧蓬窗窄，不觉东方已生白。再来又是孟冬时，过眼江山忽殊色。披荒履险登崔嵬，划然长啸山应颓。回舟荡入鸿濛里，时有孤鹤横江来。平生到处多佳遇，海市登舟亦奇事。文章变态发雕龙，意象飘飘梦中是。铁骑长驱欲闭关，前珠后壁焕斓斑。伯驹图画鲜于字，二赋长流天地间。巢松幽人吕山下，收藏不惜千金价。清秋明月画楼开，应有虹光彻长夜。
赵市怀古
作者：张宁
朝代：明

茫茫瓦砾被荆榛，白屋朱门共一尘。燕子归来人已换，野花开满旧山春。
赵驿丞湖曲草堂
作者：张宁
朝代：明

十里湖山一草堂，年来岁月坐相忘。林间野鹤閒随杖，槛外沙鸥欲近床。风雨夜迷和靖宅，烟花春满杜陵庄。如何忽作青云别，三径萧条归梦长。
辰州高指挥竹轩
作者：张宁
朝代：明

百战功垂万户侯，绿云高隐草堂幽。平安不是青门日，萧瑟犹惊紫塞秋。一枕寒声疏雨歇，满庭凉影夕阳收。门墙远带湘江意，何日相寻乐醉游。
边景昭画马为刘廷器题
作者：张宁
朝代：明

陇西边生写生者，拓得唐时紫骝马。赤骠青骢却不前，白鼻乌骓价斯下。想见开元全盛时，海宇无尘战争罢。七十万疋锦成阵，十二天闲沫流赭。从来主管张万福，底用诛求王母寡。民间自可一缣易，官里或许儒臣假。众中骏逸知几何，此马翻然空冀野。天机只许九方识，骨法直须曹霸写。未辞羁絷欲腾骧，步入艰难便閒雅。当时死骨亦奇货，此画千金如土苴。眼前谁是按图人，苜蓿秋风漫盈把。
过伍公矩宅
作者：张宁
朝代：明

湖头秋水映楼台，湖上荷花几度开。西塞风烟游子返，北山猿鹤故人来。閒谈旧事心先醉，坐惜流光晚又催。清兴满怀消未得，欲呼渔父共馀杯。
过梅庄怀旧
作者：张宁
朝代：明

野梅茆屋石阑干，白首空山几度看。纸帐梨云春梦冷，断桥残雪暮窗寒。风光不减当年好，诗酒犹怀晚岁欢。却忆种花人不见，陇头无信月漫漫。
过皇恐滩
作者：张宁
朝代：明

曾于信史见遗名，今日番从此路行。极目烟霞迷石浪，满船风雨起滩声。分明瞿峡西游处，彷佛梁山北去程。独有孤臣怀国意，东流不尽故时情。
迎碧堂
作者：张宁
朝代：明

茆屋临深面面开，虚明无处著尘埃。苍茫晚色烟中起，晃漾晴光雨后来。静绿侵衣人傍槛，空青入座水生苔。诗成却爱沿流咏，蘋蓼香中有钓台。
追挽何都宪祖考妣
作者：张宁
朝代：明

一生丹穴一岐阳，瑞凤祥凰两颉颃。嶰谷何年谐律吕，高冈初日焕文章。天留落羽群雏出，人说来仪百鸟翔。不是辽东华表鹤，双归应复五云乡。
追挽刘世亨父
作者：张宁
朝代：明

白头无事出田园，清议犹能动至尊。乡里衣冠推世德，海滨营卫仰馀恩。鹤归华表仙人化，树满荒山古木存。往事不须频太息，传家今已见曾孙。
追挽郑良载
作者：张宁
朝代：明

君门蚤乞此身还，白首心期石壁山。喜有文章归大雅，恨无金紫列青班。行云逝水应何在，尘世浮生总是閒。却爱谢庭兰玉茂，依然清誉满人间。
送于宪使致仕
作者：张宁
朝代：明

乱山孤骑大江船，跋涉艰危二十年。一代凤麟天下士，四方霖雨梦中贤。黄金台古安车远，绿野堂空昼锦旋。留得清忠表台谏，娟娟秋月照霜天。
送人冠带还吴中
作者：张宁
朝代：明

自领公车召，十年今始归。忽惊文采别，未觉鬓毛非。落日迷乌鸟，春风动锦衣。慈亲正强健，此乐愿无违。
送仲指挥南还
作者：张宁
朝代：明

去年送君春已过，花落莺啼蓟门路。今年仍作远游人，风雪还家岁行暮。滦河半夜渡层冰，千里淮扬十日程。杨子江头沽酒宿，蓟门树里听鸡行。到家应近元宵节，细柳营边新草发。刀斗无声清夜长，旌旗有影蛮烟绝。去年携酒送君时，有约封侯来更迟。今年复送长安客，却忆从前送别诗。
送伍举人舜广
作者：张宁
朝代：明

颙颙文采下蟾宫，步历青云路几重。秋草香闻周野鹿，春雷声促禹门龙。连城白璧新辞璞，百鍊黄金正在镕。此去蓬山知不远，看花应上最高峰。
送余大尹
作者：张宁
朝代：明

山郭惠风和，湖田好雨过。鸣琴初住响，行旆又闻歌。赴阙心应重，怀民梦亦多。旌褒垂已及，天诏有馀波。
送侯方伯赴河南
作者：张宁
朝代：明

圣主念生民，雄藩列重臣。金章辞玉阙，宝马曳朱轮。南粤仁恩在，中区事业新。会看嵩岳里，幽谷发阳春。
送僧归族十二韵
作者：张宁
朝代：明

早涉真如境，旋闻博大风。自从心有主，顿悟道非空。典则羲农祖，诗书孔孟宗。无为先有作，去惰始来功。夷夏终天异，君亲亘古同。是谁循错误，随处被牢笼。欲破胶缠固，须凭识见崇。力能排闼走，事胜倒戈攻。近似兼人勇，相将盖世雄。星流还拱北，澜倒竟回东。复志三纲里，全身四业中。能言距杨墨，于尔亦何庸。
送刘廷信兄归闽
作者：张宁
朝代：明

时秋七月凉风度，有客鸰原问归路。富春山下云欲开，钱塘江头潮未大。潮落潮生自往还，南来北去几人閒。悠悠名利总如此，谁解盘回兄弟间。君家伯仲称联璧，古色深沉气温栗。五千文字老书生，十二山川大方伯。廊庙江湖事偶然，悲欢离合各悬悬。萋迷春草池塘梦，落寞对床风雨眠。去年曾托南飞雁，有约今春定相见。看穷纸上万金书，不及灯前半时面。昼语连宵向夕晨，青浓翻忆故园春。平生本抱丘壑志，长袖怕沾车马尘。到家时节应重九，丹荔黄柑菊花酒。邻翁野老笑相迎，又是浮生一开口。鸿鹄冲霄奋羽翰，从今不苦鹡鸰难。会须培植堂前树，待弟归同白首欢。
送刘指挥邦彦袭职南还
作者：张宁
朝代：明

将军少年才且武，二十辞家见明主。自陈功伐拜天颜，带砺山河自先祖。祖死辕门父守边，风沙凌厉雪盈颠。据鞍不复清时用，抚剑徒怀旅力愆。繇来勋业期无替，韬略传家世相继。圣主方思禦侮材，兵曹共识干城器。天书薄暮出黄门，平旦寻承世袭恩。金带镂花明晓日，锦衣盘兽结春云。明朝便踏南归路，马首青山天外树。鸿鹄冲霄关塞长，云霞出海江天曙。君归为我问边隅，倭夷伺间今何如。晨操夜守五千卒，披坚执锐寒无庐。吮痈死士古来有，况复青春读书久。不见江南干事人，弈叶登墙传不朽。
送刘绣衣兄还江西
作者：张宁
朝代：明

黄金台下驻春晖，千里江山疋马归。淮浦东风芳杜合，楚江烟雨鹡鸰飞。重来会见声华著，此去无令信息稀。独有惠连伤远别，天涯回首各沾衣。
送别沈履德
作者：张宁
朝代：明

园花发朝艳，谷鸟遗春音。岂无旦夕佳，倏忽流光阴。幽居寡时好，感子时过临。冥言启孤愤，高步超烦襟。夙昔怀远道，遄别悲来今。对酒不及醉，眷此故情深。
送史明古过访还吴江
作者：张宁
朝代：明

一灯新火映邻扉，话尽残更未解衣。元亮老嗟芜业改，无功生怯醉乡非。天孤远雁和云断，风急春潮带雨飞。暂尔相逢便相别，只应清梦送君归。
送吴汝贵谪官入闽
作者：张宁
朝代：明

旧家人物盛时贤，粉署知名又十年。六月鹏程应一息，千金龙剑暂孤悬。江城歇马春将尽，山馆闻鸡夜不眠。倏忽相逢便相别，宦情乡思各依然。
送吴览用之还休宁
作者：张宁
朝代：明

尊酒分携后，星霜七载间。壮怜吾白首，少觉尔苍颜。杜曲花时醉，山阴雪夜还。来疏归转急，情绪各相关。
送周民表进士养病南还
作者：张宁
朝代：明

走马看花未尽情，白云官舍坐澄清。愁多顿觉归心急，吟苦谁怜渴病生。高阁晴云舟凤远，画船秋水白鸥轻。不须会唱阳关去，千里家山衣锦行。
送夏大尹复任江西
作者：张宁
朝代：明

昔年曾共杏园游，物候惊新野水流。霄汉六年长在客，云山千里又逢秋。微霜夜度吴门树，疏雨凉生楚客舟。作邑如君应有待，不须樽酒慰离愁。
送孔彦旭还阙里
作者：张宁
朝代：明

莱衣千里上京师，文采雍容玉树枝。对客共称佳子弟，过庭如见旧威仪。重辟落月人归早，野渡清霜马去迟。四海门墙千古意，因君日日起遐思。
送孙先生归沐阳八韵
作者：张宁
朝代：明

一从立雪过严冬，海北天南意万重。鲁国书生多未化，关西夫子更难逢。是谁惭负昌黎教，无地开陈安定功。自古浮云能蔽日，于今死草又生风。乡山归去冥鸿远，身世閒来野鹤同。收拾青毡付儿子，提携绿酒醉邻翁。名全更觉斯文重，道在何妨旧业穷。惟有当时恩义在，天涯此别叹西东。
送安二兼简令兄仁远
作者：张宁
朝代：明

故人不可见，令弟早相知。文采京华自，威仪伯仲推。云深江树黑，天远雁书迟。若问同袍者，悲凉比旧时。
送常州王经府
作者：张宁
朝代：明

三年劳赞府，千里觐长安。政为传家熟，清因近俗难。烟云江浦别，风雨郡斋寒。却爱难兄弟，声华总未阑。
送平湖吴伯谐大尹入觐
作者：张宁
朝代：明

河阳桃李颂清宁，又唱离歌饯北行。红日九重京阙梦，白云千里故乡情。天颜有喜亲颜近，文选成功武选荣。忠孝两全名位盛，壮游真不负平生。
送庄汝恭
作者：张宁
朝代：明

海郭西风野色昏，飘飘鸣雁欲辞群。满林都是秋来树，留得春松折赠君。
送庄瑩中吴谣三绝
作者：张宁
朝代：明

见说仙郎赋远游，嘉兴西北是苏州。鸳鸯湖上春来水，别思相随到处流。禾稼青时省我耕，禾稼黄时君远行。收禾输官剩作酒，壶浆三月候行旌。君是江潮天上来，侬如渔艇趁潮开。潮若去时侬便苦，朝朝日日望潮回。
送庄莹中吴谣三绝·其一
作者：张宁
朝代：明
体裁：古风

见说仙郎赋远游，嘉兴西北是苏州。鸳鸯湖上春来水，别思相随到处流。
送庄莹中吴谣三绝·其三
作者：张宁
朝代：明
体裁：古风

君是江潮天上来，侬如渔艇趁潮开。潮若去时侬便苦，朝朝日日望潮回。
送庄莹中吴谣三绝·其二
作者：张宁
朝代：明
体裁：古风

禾稼青时省我耕，禾稼黄时君远行。收禾输官剩作酒，壶浆三月候行旌。
送应司训入广
作者：张宁
朝代：明

一官初得觐宸旒，又上湖南万里舟。碧树青山妃子庙，夕阳芳草仲宣楼。伫闻江汉归周化，莫为沅湘吊远游。泮水传经如有暇，好题尺牍慰穷愁。
送张佥之广东八韵
作者：张宁
朝代：明

侍御才堪重，名藩借远行。功高柱下史，官次省中评。不懈澄清望，尤深讯鞠情。羁怀连百粤，王事促修程。问俗逢蛮堡，观风驻海城。黄风深蔽马，白水净摇旌。驿馔盘游饭，人输谷董羹。豺狼易相辟，还欲访柴荆。
送张永清下第南归
作者：张宁
朝代：明

长安花落莺声老，送别都门心草草。白璧由来惜暗投，俗眼相看不知好。读书十载未成名，落日辞家仗剑行。飞腾已遂丈夫志，离别无为儿女情。黄金高台插天起，台下行人思郭隗。千里元从骏骨来，躁进纷纷徒已尔。负郭田荒草蔓滋，嫂不停机妻不炊。一朝唇颊惊六国，腰间金印何累累。纵横游说非吾有，汗简功名在人手。干将未出狱中泥，犹有神光射牛斗。出门有碍情悽恻，不是长安看花日。进退枯荣事偶然，欣戚何须动颜色。冠盖相逢自有期，君归应惜少年时。浮云流水天涯路，回首令人千万思。
送张琏下第还大兴
作者：张宁
朝代：明

共是天涯客，那堪复送君。感时悲贾谊，下第惜镏蕡。沧海沤波远，青山鸟道分。声华久自著，聊复叹离群。
送张璆二首
作者：张宁
朝代：明

客里相逢好，临期益惘然。归心吴苑月，乡梦楚江烟。云水经千里，星河共一天。重来应未卜，尘榻为谁悬。五月都门道，长歌送远归。北来青草歇，南望白云飞。久病惭余拙，高怀似尔稀。江湖旧游事，此别定多违。
送张璆二首·其一
作者：张宁
朝代：明

客里相逢好，临期益惘然。归心吴苑月，乡梦楚江烟。云水经千里，星河共一天。重来应未卜，尘榻为谁悬。
送张璆二首·其二
作者：张宁
朝代：明

五月都门道，长歌送远归。北来青草歇，南望白云飞。久病惭余拙，高怀似尔稀。江湖旧游事，此别定多违。
送徐尚宝致仕
作者：张宁
朝代：明

绿野堂前旧雨飞，黄金台下一人归。当时门户依然在，世路风波忽已违。清梦尚怀西掖树，閒情多钟北山薇。汾阳子婿俱荣盛，五十悬车世所稀。
送徐用济太守还金溪
作者：张宁
朝代：明

飞盖云随画舫还，不须童稚候柴关。南州旧隐文章显，中世高风富贵閒。松竹未交秋节后，桑榆犹在午阴间。年芳正好故人去，一曲清湖绕碧山。
送徐编修弟还吴
作者：张宁
朝代：明

金兰玉树每相联，聚散无凭共一天。芳草池塘催别梦，夜窗风雨惜芳年。北堂燕綵黄昏话，东阁看云白昼眠。两地应须各努力，天涯此去只潸然。
送杨太守六韵
作者：张宁
朝代：明

关西清白旧相传，政事文章继两全。仕路风尘将白首，客怀冰蘖尚青毡。气凌华岳群峰下，志薄秦关百战前。秋水月明霜满地，春风冻解日行天。谁家陇亩无桑谷，到处民居有诵弦。老我病归思借寇，重来未卜意萧然。
送欧员外
作者：张宁
朝代：明

蓟城有名士，美盛元无前。手抉云汉华，身交文锦妍。目烂明月珠，口涌悬河泉。幽思入玄默，清臭纷兰荃。初辞鹿鸣宴，再坐琼林筵。朝主地官事，暮副郎中权。骐骥志万里，鸿鹄怀高骞。良金与美玉，适用无停延。遥遥吴越乡，雨涝如尧年。雍雍少司徒，王命来旬宣。行哉自求辅，得此堂中贤。六属倡九牧，一士当三千。蒙冲籍篙楫，禆曲严中坚。激扬水趋壑，鼓振雷行天。钧衡赖持举，皇度资纯全。遂令泥滓民，复业膏腴田。一朝十二解，芒锐犹森然。裴向多谏议，之问馀诗篇。时登两峰月，暂汲西湖烟。双旌即归路，一束携行编。加餐赤日饭，稳著青云鞭。行舟如有问，干事江南旋。
送汝举人赴礼闱二首
作者：张宁
朝代：明

圣主重华世泰和，四门清辟启贤科。云垂龙虎开天榜，风动麟凰廓礼罗。小雅笙歌周宴古，大方文字汉京多。吴江自与天池接，快见鲲腾际海波。宾鸿时渐鹿和鸣，天路无尘野有萍。运启六飞升帝极，文同五纬聚奎星。雕弓中鹄犹弯矢，宝剑抟犀乍发硎。见说禹门春未化，年来三月少惊霆。
送汝举人赴礼闱二首·其一
作者：张宁
朝代：明

圣主重华世泰和，四门清辟启贤科。云垂龙虎开天榜，风动麟凰廓礼罗。小雅笙歌周宴古，大方文字汉京多。吴江自与天池接，快见鲲腾际海波。
送汝举人赴礼闱二首·其二
作者：张宁
朝代：明

宾鸿时渐鹿和鸣，天路无尘野有萍。运启六飞升帝极，文同五纬聚奎星。雕弓中鹄犹弯矢，宝剑抟犀乍发硎。见说禹门春未化，年来三月少惊霆。
送汝举人赴礼闱二首乡先达王公宗宪居官盛有时誉司铨衡者方欲倚重任而公乞归甚力人益高之噫有果不易及也予不能畅其官美之名故连诗而为送之·其一
作者：张宁
朝代：明
体裁：七言律诗

东将入海喜乘风，回首红尘杳霭中。浮世劳生何日尽，急流勇退几人同。杏花春雨江南路，白发青山洛下翁。此别因君重兴感，不胜归思附冥鸿。
送温州挥使陈汝玉朴庵之孙
作者：张宁
朝代：明

四世簪缨见祖孙，六朝鈇钺卫将军。清英不忝千金子，雅厚元从万石君。剑蓄灵光彻牛斗，兵凝朝气待风云。送君不尽怀人恨，目断江东旧雁群。
送王主事伯举抽分还部
作者：张宁
朝代：明

数卷图书上驿船，飘飘文采似登仙。司徒自古须经国，进士从来最得贤。越北关津无滞贾，吴东山水有新篇。悬知献纳丹墀里，五色云中一凤旋。
送王元昭赴中都
作者：张宁
朝代：明

淮西留守去何之，千里春江草绿时。圣主有怀汤沐地，官曹不忘大风词。投壶别野清游惯，运甓空斋独卧迟。君是玉门班定远，可能高枕废驱驰。
送王司训赴临江
作者：张宁
朝代：明

一鹗横飞碧汉间，远持木铎下朝班。清江小艇鸥边渡，玉笥孤峰鸟外山。叶落疏林云谷静，草深茆屋墨庄閒。相逢尽是抠衣者，不用昌黎老抗颜。
送王廷器妻弟南还
作者：张宁
朝代：明

共说门阑气象新，客边相见亦情亲。说车又是临岐日，咏雪应怀远送人。北固楼台江树晚，西湖花柳故园春。停鸾止鹄须高振，莫谓韶华误此身。
送王廷显调官入闽
作者：张宁
朝代：明

迢迢旌旆度辽阳，疋马南行去路长。龙剑乍提三尺锐，蛇弓新挽百钧强。严霜欲度槟榔熟，瘴雨初晴荔子香。见说皇仁同覆载，少年随处答恩光。
送王文昭秀才还慈溪
作者：张宁
朝代：明

风雅文章世宦名，西游未久复东行。广场有藿驹难絷，清野无蒿鹿未鸣。灯下雨声宾馆梦，江南晚色故园情。温柔旧学如君少，落日临期老眼明。
送王给事使满刺加
作者：张宁
朝代：明

圣主重遐荒，天书命夕郎。楼船浮瀚海，冠服被蛮方。岛屿三韩近，风云八表长。兹游未可倦，重译又来王。
送茌平王秀才
作者：张宁
朝代：明

忆昔春闱赴京邸，落日停车马周里。风尘客路一相逢，空谷足音殊可喜。下第南归各一天，重来又是六经年。君家兄弟情如旧，呼酒张灯开夜筵。明朝再唱阳关曲，屈指韶华今十六。琐闼追思日似年，碧云怅望人如玉。渭北江东白雁疏，屋梁残月暮窗虚。天涯消息有时有，梦里神交无处无。对床风雨今何夕，一见令人动颜色。但觉情怀只旧时，不知岁月非前日。盍簪未已又言归，椿树凝霜雁影微。阳和乍入官桥柳，寒气偏多游子衣。难兄已荷轩裳贵，嗟尔年来尚衿佩。秋风八月桂花时，准拟都门重相会。
送董廷瑞赴南台
作者：张宁
朝代：明

圣主忧民重宪臣，绣衣持斧出枫宸。范滂久负澄清望，赵抃生怀献纳勤。肯使豺狼当毂道，坐令枯槁发阳春。清霜烈日江淮路，莫谓相逢有故人。
送薛九公子
作者：张宁
朝代：明

侯家孙子擅风流，长向江湖作胜游。一饮剩拚鸲鹆舞，百金曾买鹔鹴裘。柔风杨柳春当座，弱水芙蓉夜满舟。犹有故家遗烈在，时时含笑看吴钩。
送薛九南游
作者：张宁
朝代：明

旧家公子擅风流，十载江湖赋远游。一饮不辞鸲鹆舞，千金新买鹔鹴裘。神游湘水云生浦，梦觉阊门月满楼。犹有故家遗烈在，几回含笑看吴钩。
送薛公子
作者：张宁
朝代：明

娇歌急管送春辉，春色薰人上锦衣。花压玉山人尽醉，云随金勒马如飞。鲈鱼江上诗情远，燕子楼中客梦微。此去不须成怅望，桑弧蓬矢愿无违。
送许道中致仕
作者：张宁
朝代：明

千里山川入旧游，风尘满地草堂幽。西周事业归黄阁，东鲁衣冠见白头。鸥外渔歌孤棹雨，鸟边诗思乱峰秋。悬知此别成长往，谁道功名不自由。
送赵士英下第南归
作者：张宁
朝代：明

薰风五月都门道，送客临岐心草草。天涯转觉故人稀，对酒难忘旧乡好。忆惜随君歌鹿鸣，风流文采超群英。当时科第已晚出，岂谓岁月犹相仍。浮云聚散十四载，华发青衫走湖海。造物婴儿解弄人，连城美价宜深待。蹇余三举偶春闱，西抹东涂空耳为。一从窃禄黄门下，几度怀君沧海湄。前年待试留京阙，旅馆琴尊共谐洽。金印犹迟相国归，貂裘又作还家别。知君怀抱世所无，冰瓯玉碗青珊瑚。平生慨慷伏奇节，得失岂肯轻欢呼。朅来浪迹长安陌，剔隐钩玄恣抺索。下穷元宋上羲皇，大者经纶小占策。醉酣咳唾落珠玑，三峡词源百万师。盛唐诗句何冲澹，西汉文章宗典彝。向人掩口谈科举，不肯低头随进取。今学宁知古学醇，誉则为忧憎则喜。君不见贾生一岁屡超迁，鹏上承尘才少年。梁灏登科尽头白，位望虽迟年八十。疾随美恶互乘除，天壤生成无弃物。何况君怀越世才，云霄有路待君来。明年五月薰风动，准拟乘舟海上回。
送赵尚敏
作者：张宁
朝代：明

同游京国未能还，况尔离群怆客颜。白首心期何日尽，青云踪迹几人閒。一官远寄湖湘外，疋马遥驰岭海间。东道已无相识问，愁来莫上九疑山。
送赵时英
作者：张宁
朝代：明

孤城南望晓依微，家在千山独掩扉。白发倚门游子远，青云推毂故人稀。河梁岁晚冰霜合，驿路天寒雨雪飞。冠盖相逢知有日，暂时分手惜多违。
送蹇通判赴京
作者：张宁
朝代：明

黄甲登名绣作衣，宦家中世似君稀。提刑大振行台宪，佐郡全收侍殿威。六月抟鹏聊一息，三年停凤又高飞。悬知郭隗台前路，骏复天闲定不归。
送邢把总
作者：张宁
朝代：明

世胄才相继，边荒借远过。秋清閒虎旅，海晏息鲸波。按辔消吟兴，投壶听雅歌。太平功业早，胜算欲如何。
送金都运
作者：张宁
朝代：明

读罢离歌怅夕晖，不胜遥念忽依依。同时谏诤几人在，当路交游强半稀。云满冀城双阙迥，雪晴淮水片帆归。前修未远徽音歇，羞逐清班侍紫闱。
送陈太常致政十韵
作者：张宁
朝代：明

都门饯别马騑騑，家在千山去路微。一代衣冠嗟独往，两京词赋见应稀。秋风送客浮云尽，江水迎人野鸟飞。共说太丘閒更好，却嫌彭泽晚才归。已将素学酬明主，犹有丹衷念琐闱。尘梦觉来惊复定，物情閒后是成非。门无候吏敲残漏，夜有邻翁款竹扉。身世忽从何处落，功名始觉此心违。林间倚杖看桑梓，雨外行歌种蕨薇。莫为容台惜遗老，汾阳子婿尽朱衣。
送陈彦章还温州
作者：张宁
朝代：明

悠悠远行休，忽忽垂老别。一去湖山空，百会亲故绝。凉风吹鬓丝，颜意各惨切。永毕同心欢，忘言共明月。
送陈理之袭职还温州二十韵
作者：张宁
朝代：明

督府元勋在，名藩阃制崇。祖孙俱挺萃，父子尽登庸。台阁丹青古，河山带砺同。兼资文武略，翊赞圣神功。信是箕裘美，生当化运隆。自天承宠命，随地答宸衷。驰志燕山北，还家浙水东。建牙归旧镇，抗节赞元戎。气压干城器，机深国士风。暂辞莱子服，重挽楚人弓。鹰隼飞扬外，熊罴指顾中。安危都注意，战守欲全工。坐觉烟尘净，行看瘴海空。此期知不忝，良会惜难逢。宧况清秋月，离怀远塞鸿。婵娟共千里，聚散等孤篷。酒尽情难尽，诗穷兴未穷。悠悠忠孝愿，到处与君从。
送陈知县
作者：张宁
朝代：明

共说难兄弟，才华信合并。龙光双剑白，鹤梦一毡青。擅学诸王字，能通大戴经。鸣琴花县日，春满卓公庭。
送黄五禧还丰城
作者：张宁
朝代：明

一别东吴又十年，相逢京国共依然。浮名世事不长好，明月心期只自圆。归梦欲迷南去路，乡书多问北来船。窦家兄弟俱长健，事业应须各勉旃。
送黄掌教
作者：张宁
朝代：明

泮水官初满，临岐意黯然。风云千里道，雨露九重天。硕学推程颢，清才数郑虔。愿言行莫缓，台阁正求贤。
郊行感兴
作者：张宁
朝代：明

驿骑飞行野棹迟，忙閒应与事相宜。平生此意中藏久，劳逸无凭只自思。
郜文晖杏雨轩八韵
作者：张宁
朝代：明

最爱知时雨，幽居杏子林。遍滋枯瘁质，潜布发生心。一郡怀芳润，千家沐浸霪。药阑春正好，橘井晚来深。化泽应同溥，斜风莫乱侵。种花人冒湿，问酒客迷阴。国手怜非相，时名愧作霖。愿驱收谷虎，蓑笠此投簪。
郡太守齐公殁既为近律以悼司勋沈先生少予言作薤歌
作者：张宁
朝代：明

薤上露，何瀼瀼。古人去后今人伤。北邙山头日无光，悲风萧萧生白杨。金玉充前除，一去不得将。专城五马贵，穹碑映斜阳。惟馀父母心，黎庶增凄凉。长淮水流云路长。薤上露，何瀼瀼。
酬张篪用来韵
作者：张宁
朝代：明

自废登山屐，长怀漉酒巾。风云游子暮，鱼鸟故园春。听雨兴思远，临池得句频。林泉高致在，词翰近尤新。
酬牛廷理八韵
作者：张宁
朝代：明

文韬武略擅时英，亲奉除书下玉京。黄阁才华新黼黻，锦衣人物旧簪缨。登坛虎卫承恩蚤，射策龙门锡命荣。两浙风尘行处息，九重日月望中明。雄驱欲问云中骑，保障偏临海上城。横槊吟成朝戏马，运筹奇出夜谈兵。回天空有潼关梦，报主无由朔漠行。欲问辕门歌吉甫，愿陈威德济苍生。
酬陈彦章见寄
作者：张宁
朝代：明

几年瘴海息波涛，棨戟重临不惮劳。塞上风云严虎卫，营中新月照龙韬。一身许国丹心在，百世传家素业高。见说于今戎务少，秖应词赋日挥毫。
醉中用前韵寄所知
作者：张宁
朝代：明

漫道西园旅况孤，一春光景四游湖。笑辞粉绿陪歌管，戏索丹青写画图。纵笔题诗千首易，倒囊酬客半钱无。白头取醉应非昔，不用邻船借宿酤。
醉渔
作者：张宁
朝代：明

一棹清江曲，人称是醉渔。酣馀逃物色，醒独感糟餔。适意聊凭酒，生涯不为鱼。陶然云水窟，高枕即吾庐。
采桑渡
作者：张宁
朝代：明

采桑渡头采桑女，渡近黄河滞行旅。女逢行客怀故欢，客逢桑女思家园。家园桑叶共谁采，应念三江行路难。
采芳艇
作者：张宁
朝代：明

十里湖山一叶舟，年芳荏苒水东流。闻歌白苧聊相和，欲采青蘋不自由。杜若洲空逢断荇，菰蒲渚浅趁轻鸥。涉江风雨芙蓉老，远道深秋已倦游。
重游金粟寺有作
作者：张宁
朝代：明

溪深通小艇，山峻路层台。林叶经霜尽，河冰近午开。閒云僧出定，旧雨客重来。扰扰浮生路，经过知几回。
重画云鸿振羽图题赠王良臣
作者：张宁
朝代：明

翩翩渐鸿羽，一举从江干。再举次磐石，三举逢平原。升木良有得，陟陵竟无患。不愿腾上远，但愿遵飞安。祥云动四表，天逵浩漫漫。孤征戾中霄，振翮偕鸳鸾。联行两阶下，仪羽纷回盘。云深日五色，万舞充华观。巢居怀往事，凝望起长叹。
重过月塘留题
作者：张宁
朝代：明

幽居邻古寺，清兴每堪乘。卧榻闻经梵，书窗映佛灯。地偏稀有客，门静似无僧。十载重相过，空缘却未凭。
金兰竹石图为王廷光佥宪题
作者：张宁
朝代：明

瑶砧玉杵镠霏皎，凤膏腻滑狸毫绕。都将丽水岸头沙，洒作湘皋畹中草。灵均佩重络索乾，湘妃菊衣秋染单。琅玕郁密错刀碎，鸾翎旖旎商飙寒。君不闻同心之利坚可断，请看南山黄石烂。
金瓶牡丹
作者：张宁
朝代：明

宝架金瓶绝护持，折来应是最高枝。画堂春色殷于锦，终不如前土种时。
钟巨川赴任为题看月图
作者：张宁
朝代：明

小山孤月净流辉，石磴高寒酒力微。清赏正浓赋未稳，夜深松露湿秋衣。
钱舜举云山秋景图
作者：张宁
朝代：明

百里溪山一色秋，岭云汀树共悠悠。何人欲著閒居赋，有客将归远道游。林外渔樵黄叶渡，水中亭馆白蘋洲。风光满目知何处，不是吴州是越州。
钱舜举江潮图
作者：张宁
朝代：明

钱塘江上怒潮来，万里天风动地雷。白马素车应浪说，吴王宫阙已成灰。
锦荔枝
作者：张宁
朝代：明

柔枝弱蔓不胜春，竹里薰风锦样新。滋味虽然异南国，免教长路起红尘。
长春境
作者：张宁
朝代：明

迟迟松柏林，郁郁山水窟。依依久住人，宛宛旧游客。人客不改心，山木不改色。彼哉同州庸，华蘼何所择。
閒居即事
作者：张宁
朝代：明

云净山光澹，烟消树影空。草玄閒坐久，落日见归鸿。
閒居漫兴二首
作者：张宁
朝代：明

瀼西茆屋曲江滨，几度东风乱后春。黄四娘家楼上景，故应花恼白头人。此中深意许谁知，三径秋香正满篱。总是白衣无酒至，忘言长似醉来时。
閒居漫兴二首·其一
作者：张宁
朝代：明

瀼西茆屋曲江滨，几度东风乱后春。黄四娘家楼上景，故应花恼白头人。
閒居漫兴二首·其二
作者：张宁
朝代：明

此中深意许谁知，三径秋香正满篱。总是白衣无酒至，忘言长似醉来时。
问月图
作者：张宁
朝代：明

小山孤坐月来时，举酒长歌问月诗。采石江头自圆缺，更无一语应前词。
闰九月张用文宅赏菊
作者：张宁
朝代：明

红芳骄白发，素质笑青娥。晚色浓还淡，秋香寒更多。赏心能几许，衰节欲如何。安得常逢闰，年年两度过。
闻萧姨讣慰内
作者：张宁
朝代：明

只记生离日，那知死别年。素怀常自省，真信托谁传。姊妺双成念，夫妻未了缘。从今东海月，空照蓟门烟。
闻郑子高参政讣
作者：张宁
朝代：明

一自同舟下第归，重联书剑上春闱。青云得路故人散，白首还家往事非。漫有束刍怀远道，空惊宿草闭玄扉。伤心不似当年别，目极南天泪满衣。
阎文振马嵬八景 其一 杨妃荒冢
作者：张宁
朝代：明

幸极多生变，恩深不到家。宁归掖庭狱，得祸后宫斜。鬼火消寒雨，魂香散落花。犹胜莫皋妇，青冢乱胡沙。
阎文振马嵬八景 其三 北原春意
作者：张宁
朝代：明

东风吹野草，春意忽依依。烧迹绿初满，樵痕青尚微。雨肥惊发遍，霜重较添稀。为尔增惆怅，飞香欲上衣。
阎文振马嵬八景 其二 金城古寺
作者：张宁
朝代：明

主家门第尽，僧寺树林荒。色相真成幻，豪华未可常。法轮回现灭，劫火变炎凉。却笑浮生众，犹因佛老忙。
阎文振马嵬八景·杨妃荒冢
作者：张宁
朝代：明

幸极多生变，恩深不到家。宁归掖庭狱，得祸后宫斜。鬼火消寒雨，魂香散落花。犹胜莫皋妇，青冢乱胡沙。主家门第尽，僧寺树林荒。色相真成幻，豪华未可常。法轮回现灭，劫火变炎凉。却笑浮生众，犹因佛老忙。东风吹野草，春意忽依依。烧迹绿初满，樵痕青尚微。雨肥惊发遍，霜重较添稀。为尔增惆怅，飞香欲上衣。
阙里孔远文占籍杭州年七十以夏大理贺诗求和为赋一律
作者：张宁
朝代：明

落落犹存尔雅风，年高七十未成翁。家传东鲁衣冠后，人在西湖水月中。玉立清秋千岁鹤，云停霁晚两高峰。不知海屋筹添未，昨夜安期有信通。
陆汝嘉慕橘
作者：张宁
朝代：明

伯父去已远，遗植森成行。哀哀抚育恩，见树生悲伤。所愧为人后，凋落迷前芳。愿言慎伐剪，念彼椿萱长。
陈世用给事母挽诗二十韵
作者：张宁
朝代：明

秦晋欢盟早，熊蛇吉梦全。最深姑舅爱，兼为族人怜。鸾凤威仪重，蘋蘩礼数专。清真生合浦，温瑩照蓝田。中馈烹调惯，通宵补缀便。曾陪伯鸾语，识得孟光贤。不愧关睢什，犹疑葛藟篇。文孙初及第，令子夙超迁。夜雨惊炊臼，悲风入断弦。可怜黄屋诰，不到白头年。医扁今为土，巫咸已上天。膏肓不可问，脩短竟难宣。迤逦瑶池燕，招摇玉洞仙。麻姑留宿驾，王母授真诠。恩念俱牢落，尘缘总弃捐。深情空戚戚，清泪转涓涓。薄奠馀三鼎，荣光贲九泉。已酬尊养愿，其奈别离牵。魂梦应何在，音容益黯然。云迷淮海月，霜冷越江烟。懿行新成传，贞铭已就镌。孤坟在何许，千里卜牛眠。
陈世用给事母挽诗二十韵
作者：张宁
朝代：明
体裁：五言排律

秦晋欢盟早，熊蛇吉梦全。最深姑舅爱，兼为族人怜。鸾凤威仪重，蘋蘩礼数专。清真生合浦，温莹照蓝田。中馈烹调惯，通宵补缀便。曾陪伯鸾语，识得孟光贤。不愧关睢什，犹疑葛藟篇。文孙初及第，令子夙超迁。夜雨惊炊臼，悲风入断弦。可怜黄屋诰，不到白头年。医扁今为土，巫咸已上天。膏肓不可问，脩短竟难宣。迤逦瑶池燕，招摇玉洞仙。麻姑留宿驾，王母授真诠。恩念俱牢落，尘缘总弃捐。深情空戚戚，清泪转涓涓。薄奠馀三鼎，荣光贲九泉。已酬尊养愿，其奈别离牵。魂梦应何在，音容益黯然。云迷淮海月，霜冷越江烟。懿行新成传，贞铭已就镌。孤坟在何许，千里卜牛眠。
陈启阳风雨二竹图
作者：张宁
朝代：明

落红满地春将半，细雨斜风玉零乱。槿篱萝屋两三枝，翠袖低垂白石烂。太液池边万岁山，上林几许非人间。掖垣埤闼春阴里，记得题诗晚直閒。春风淡荡湘中林，桃红李白春光深。林隅菉竹密如栉，罗绮不到蘼芜侵。羲和南驭西风蚤，劲节青青老还好。君看旧日竞春芳，不及湘林路傍草。
陈启阳风雨二竹图·其一
作者：张宁
朝代：明

落红满地春将半，细雨斜风玉零乱。槿篱萝屋两三枝，翠袖低垂白石烂。太液池边万岁山，上林几许非人间。掖垣埤闼春阴里，记得题诗晚直閒。
陈启阳风雨二竹图·其二
作者：张宁
朝代：明

春风淡荡湘中林，桃红李白春光深。林隅菉竹密如栉，罗绮不到蘼芜侵。羲和南驭西风蚤，劲节青青老还好。君看旧日竞春芳，不及湘林路傍草。
陈大尹秦淮书屋
作者：张宁
朝代：明

短墙幽径草纤纤，流水浮光四绕檐。藜杖近分天禄火，芸编新絓邺侯签。鱼龙变化书连屋，奎壁森罗月满帘。一束囊携人去后，旧帏穿榻闭清严。
陈缉熙先垄六咏 其一 吴山朝旭
作者：张宁
朝代：明

曙日初逢宿雾开，馆娃宫外冢累累。鸣鸾不见孤鸾下，晞露疑闻化鹤回。隐映祥光辉草木，茏葱佳气满楼台。一从埋玉高冈上，几度凌晨祭扫来。
陈缉熙先垄六咏 其三 光福烟光
作者：张宁
朝代：明

华表西林晻霭中，霏霏拂拂梵王宫。寒凝海日晴还暝，横入松梢远更浓。暮景苍茫冲断雁，客愁冥漠度疏钟。无端忽被风吹散，怅绝天涯望眼空。
陈缉熙先垄六咏 其二 震泽秋蝉
作者：张宁
朝代：明

乱峰如抱水萦回，明月当空绝点埃。明月不随流水去，秋风无复旧人来。思家贾客应同感，信宿渔歌莫浪催。长夜寂寥魂已断，天光云影为谁开。
陈缉熙先垄六咏 其五 寄心修竹
作者：张宁
朝代：明

云林幽绝绕琅玕，地接荒坟几岁寒。宿草残碑深不见，清风明月静相干。隆冬有笋嗟何及，古冢赓诗迹未刊。僧化旃檀佳客去，可能日月报平安。
陈缉熙先垄六咏 其六 古庙乔松
作者：张宁
朝代：明

败屋长松碧藓滋，野人相见说当时。摩挲尚记儿童戏，盘屈惟应鬼物知。长恐风雷腾老干，每因赛社斫新枝。近来时有辽东鹤，飞下寒梢欲语迟。
陈缉熙先垄六咏 其四 海云茶屏
作者：张宁
朝代：明

小院名花自㫺年，先公曾此访通禅。秖应独立凉风后，得伴长斋绣佛前。残雪压枝云母重，暝烟浮叶凤帷鲜。也应见物怀亲爱，时折幽芳供几筵。
陈缉熙先垄六咏 其四 海云茶屏
作者：张宁
朝代：明
体裁：七言律诗

小院名花自昔年，先公曾此访通禅。秖应独立凉风后，得伴长斋绣佛前。残雪压枝云母重，暝烟浮叶凤帷鲜。也应见物怀亲爱，时折幽芳供几筵。
陈缉熙先垄六咏·吴山朝旭
作者：张宁
朝代：明

曙日初逢宿雾开，馆娃宫外冢累累。鸣鸾不见孤鸾下，晞露疑闻化鹤回。隐映祥光辉草木，茏葱佳气满楼台。一从埋玉高冈上，几度凌晨祭扫来。乱峰如抱水萦回，明月当空绝点埃。明月不随流水去，秋风无复旧人来。思家贾客应同感，信宿渔歌莫浪催。长夜寂寥魂已断，天光云影为谁开。华表西林晻霭中，霏霏拂拂梵王宫。寒凝海日晴还暝，横入松梢远更浓。暮景苍茫冲断雁，客愁冥漠度疏钟。无端忽被风吹散，怅绝天涯望眼空。小院名花自㫺年，先公曾此访通禅。秖应独立凉风后，得伴长斋绣佛前。残雪压枝云母重，暝烟浮叶凤帷鲜。也应见物怀亲爱，时折幽芳供几筵。云林幽绝绕琅玕，地接荒坟几岁寒。宿草残碑深不见，清风明月静相干。隆冬有笋嗟何及，古冢赓诗迹未刊。僧化旃檀佳客去，可能日月报平安。败屋长松碧藓滋，野人相见说当时。摩挲尚记儿童戏，盘屈惟应鬼物知。长恐风雷腾老干，每因赛社斫新枝。近来时有辽东鹤，飞下寒梢欲语迟。
除夕风雨卧病郡斋
作者：张宁
朝代：明

萧萧风雨到閒庭，愁病相兼酒易醒。身外功名何潦倒，眼前儿女尚伶仃。清霜客鬓随年白，芳草云山入梦青。底事夜深眠不得，自烧银烛看医经。
雁
作者：张宁
朝代：明

水碧沙明夜不惊，黄芦风急苦寒生。中郎书札今安在，仰首青霄唤侣鸣。
雎鸠图
作者：张宁
朝代：明

净处偕行密处藏，河洲风寂水生香。幽閒意态知何似，记得周南第一章。
雨屋书声
作者：张宁
朝代：明

兀坐读遗经，青灯照寒雨。风送隔墙声，并入芭蕉里。
雨庵为兴圣泽公题
作者：张宁
朝代：明

树滋林借润，客断屋添幽。穿榻有寒色，空阶无夜愁。微怀生物喜，久慰望霖忧。多少离居者，斜风江上舟。
雪中偶书
作者：张宁
朝代：明

江南三白兆丰年，最好湖山晚霁天。沽酒欲迷归市路，捕鱼还见出浜船。云连野色和烟暝，人共梅花待月圆。不是梁园词赋日，也随清景一陶然。
雪中偶兴
作者：张宁
朝代：明

晴雪万山深，苍茫晓尚阴。泉声来绝涧，寒气积疏林。尽道丰年兆，谁同卒岁心。灞桥驴背客，诗思正相寻。
雪屏
作者：张宁
朝代：明

辟凿玄工旧，彰施素质齐。天寒云母淡，风静玉花低。银烛秋光尽，金闺雀影迷。筠床吟对晚，欲与鹤同栖。
雪景为沃文裕题
作者：张宁
朝代：明

玉山银海夜如年，寂寞山阴访戴船。老病不禁溪上冷，放容窗月伴吟眠。
雪村书舍
作者：张宁
朝代：明

积雪空林晚乍晴，小窗孤榻罢韩檠。光摇竹简芸窗净，寒入梅花纸帐清。坐久却疑更漏断，夜深兼借月华明。洛阳旧隐如相问，为报袁安素业成。
雪松
作者：张宁
朝代：明

蓝关疋马瘦停鞍，羝窟天荒汉节残。一纸家书人不到，开封犹带旧衣寒。
雪江为僧文秀题
作者：张宁
朝代：明

澄静秋来水，苍茫腊后天。空花迷浦树，远色见林烟。冻绝横流潦，寒无泛浪船。夜深清不寐，月到寺门前。
雪泉
作者：张宁
朝代：明

积素晚逾白，飞流寒更清。阳和通地泽，云液晃空明。不断平林色，遥闻落涧声。最堪清夜永，吟待月华生。
雪渔
作者：张宁
朝代：明

放浪原无定，苍茫任所之。一蓑堪入画，独钓雅宜诗。清绝将谁偶，幽奇只自怡。也知鱼不食，趣在水寒时。
雪溪泛舟图
作者：张宁
朝代：明

拂踏冰花上野航，水光沉黑树苍黄。平生盛有清寒兴，不是山阴访旧忙。
雪窗兰为雪江题
作者：张宁
朝代：明

清琴久无声，芳佩邈已解。疏影落斜阳，萧萧复谁采。
雪窗夜读图为沃饶文裕
作者：张宁
朝代：明

万树阴沈雪乍晴，两峰寒寂涧流声。玉京有路春何处，银海无波几变更。明月到窗松火尽，斜风穿榻苧帏轻。残编未了清无寐，不为梁园赋不成。
雪蕉亭
作者：张宁
朝代：明

寒压亭蕉叶半枯，离披残绿伴愁孤。凭谁唤起王摩诘，并作袁安卧雪图。
韩方伯母挽诗
作者：张宁
朝代：明

世泽传邹国，休声启相门。三迁遗教在，诸族母仪尊。婉娩胡然在，柔嘉重尔存。良人留粉署，令子起青云。明镜秋光冷，慈帏夜色昏。可怜春草念，不返夜台魂。
顾文之进士养病还姑苏
作者：张宁
朝代：明

飘飘词气欲凌霄，翠竹苍梧玉树标。酒病渐疏潘岳鬓，诗怀新减沈郎腰。杏花春雨江南梦，淡月疏星蓟北朝。身在故乡心恋阙，未应踪迹混渔樵。
领举别武林主人
作者：张宁
朝代：明

别业幽栖处，攀缘及上方。地深松叶暗，天近桂花香。馆客逢华荐，居人馈玉觞。青云从此去，回首意难忘。
题严仁远画
作者：张宁
朝代：明

青山碧海烟霄外，晴川茂林相映带。柔桑叶暗笋芽齐，葭芜满眼春何在。湖中楼船閒自横，湖堤归马无嘶声。太平处处烽烟息，不见当时细柳营。
题乾坤一草亭
作者：张宁
朝代：明

杜陵野老身如寄，家住千山独掩扉。万事浮沈遗搆在，百年离合旧邻非。乱山风雨催吟尽，永夜星河照影微。不独南阳卧龙事，子云词赋未应稀。
题伍公矩桂林别意册后
作者：张宁
朝代：明

五岭行云七泽风，东将入海汎鸿濛。生还却笑征南老，往事空惊塞上翁。万里归心孤碛雁，廿年春梦五更钟。曲江院里看花伴，物色于今尽不同。
题便面山水
作者：张宁
朝代：明

斜阳晚色满沧洲，红叶飞随水乱流。惆怅隔江人不见，西风谁汎木兰舟。
题俞章怀椿卷
作者：张宁
朝代：明

肠断高林泪迸泉，萧萧风叶夕阳天。春秋望绝八千岁，日夕愁过百万年。有约松筠空自好，无情桥梓为谁妍。燕山路杳人何在，丹桂寒香益惘然。
题刘公瑞松琴卷
作者：张宁
朝代：明

君不闻沉香亭前鸣羯鼓，翻厌丝桐污人耳。新声媚质两浮靡，世好难凭每如此。屏山隐者爱幽寻，山下青松横素琴。纷纷红紫久无色，消尽人间金革音。蒿莱满地迷烟雨，一曲吴讴乱宫羽。钟期长往梓人亡，日落天低秋思苦。
题刘士元骢马行春诗卷
作者：张宁
朝代：明

骢马来，行自燕。权奇俶傥步骤妍，初辞仗御下天闲。横绝四极周三边，万骑却走孤云骞。朝驰蓟门道，暮刷吴山巅。苗藿塞场水溢川，金鞍宝凳白玉鞭。生不为秣饮，羹饰焉足怜。方瞳流光彻幽玄，騣尾拂掠开风烟。仰天一长鸣，万籁寂不喧。形声气态众殊调，劳逸动息时相缘。乘艰履险意閒缓，足迹所至豺狼跧。山川草木忽变色，幽谷似觉阳春旋。角端乐生豸恶奸，凤至图出人文宣。神物自与元化会，匹力上佐龙行天。未可按索骊黄间。骢马还，行至燕。
题刘曜卿画
作者：张宁
朝代：明

青山回北里，白水绕西邻。世路悲寥落，烟霞爱隐沦。柳边垂钓者，花下抱琴人。不是怀长往，明时蚤乞身。
题刘武夜雨读书图
作者：张宁
朝代：明

空斋叶落雨灯孤，除却残经百事无。夜半睡魔消不得，起盛檐溜浸菖蒲。
题古画
作者：张宁
朝代：明

山净浮云水净烟，清宁风景是何年。沿村古道无戎马，近渚幽亭有钓船。惨淡画图人已远，凄凉题咏世犹传。小窗风雨无人夜，彷佛清猿到耳边。
题夏太常画竹
作者：张宁
朝代：明

春雨住犹滴，夕阳寒欲沈。相逢不相语，惆怅远游心。
题姚公绶山水小幅
作者：张宁
朝代：明

幽意写不尽，万山深更深。白云无出处，绿树漫成林。啼鸟醒人梦，流泉净客心。何当随钓艇，看弈草堂阴。
题孙廷兰郎中画四首
作者：张宁
朝代：明

江南三月风光好，淑景分明出世间。春水河梁天上渡，夕阳楼阁画中山。人来茆屋鸡声午，花落疏篱草色閒。何日追寻休沐地，云萝绝壁漫跻攀。薰风杨柳绿成蹊，村巷无人鸟乱啼。水漫西畴春事歇，草深南浦夕阳低。经旬卧起门常掩，三径荒芜路欲迷。丘壑经旬时渐少，高居应有醉中题。云物凄凉接晚晴，西风岩谷暮寒生。山回古寺闻猿断，落叶疏林见客行。斜日淡依孤岫没，野鸥閒傍钓船横。南游记得湖亭路，白石沧波万里情。岩谷萧条草树平，万山深雪一人行。望穷寥廓不知夜，独立苍茫无限情。几处乡关游子梦，半林灯火读书声。琼瑶满地天如海，欲驾灵飙访太清。
题孙廷兰郎中画四首·其一
作者：张宁
朝代：明

江南三月风光好，淑景分明出世间。春水河梁天上渡，夕阳楼阁画中山。人来茆屋鸡声午，花落疏篱草色閒。何日追寻休沐地，云萝绝壁漫跻攀。
题孙廷兰郎中画四首·其三
作者：张宁
朝代：明

云物凄凉接晚晴，西风岩谷暮寒生。山回古寺闻猿断，落叶疏林见客行。斜日淡依孤岫没，野鸥閒傍钓船横。南游记得湖亭路，白石沧波万里情。
题孙廷兰郎中画四首·其二
作者：张宁
朝代：明

薰风杨柳绿成蹊，村巷无人鸟乱啼。水漫西畴春事歇，草深南浦夕阳低。经旬卧起门常掩，三径荒芜路欲迷。丘壑经旬时渐少，高居应有醉中题。
题孙廷兰郎中画四首·其四
作者：张宁
朝代：明

岩谷萧条草树平，万山深雪一人行。望穷寥廓不知夜，独立苍茫无限情。几处乡关游子梦，半林灯火读书声。琼瑶满地天如海，欲驾灵飙访太清。
题山水画
作者：张宁
朝代：明

东风雨足春芳早，天鸡一声春已晓。阳乌飞立扶桑颠，紫气虹光绕云表。南山焕耸青巑岏，北山突兀苍龙盘。飞泉出峡山欲动，眼前似觉天河翻。松山桧柏连崖嶂，楼阁亭台迷远望。行居坐作总优閒，断隔红尘几千丈。松飘晴雪落鸥沙，想像吴兴学士家。墨妙亭中调舞鹤，碧澜堂外泊浮槎。抱琴有客穿花坞，吠犬鸣鸡日将午。主人闻客未褰裳，童子迎宾倏开户。白雪阳春曲暂停，好乘清兴共高登。蓬莱方丈知何处，羡门安期焉可凭。江山风月应长在，山下游人岁更改。已见朱颜换白头，未会桑田变沧海。古往今来事共然，荣枯开落事相缘。不如遍历佳山水，日日相携上酒船。
题平湖陆廷仪鸰原耕隐诗卷
作者：张宁
朝代：明

瓯窭满湖南，污耶满湖北。湖边隐者眷同心，却向湖头结书屋。屋中经训乃菑畬，释耕互答鸰原诗。三监不仁万世戒，而我与尔何当知。稻黍登场先馈祀，大小输官入城市。城市无人识姓名，归向高堂贺安止。堂中老人太古风，钁铄更似田家翁。贻谋燕翼苦不远，尚愿孙辈超群庸。老人摩挲抱孙说，长大还守湖田业。勉学而翁与若翁，兄弟不分耕不辍。
题幽鸟
作者：张宁
朝代：明

上苑花如锦，雕笼翡翠新。脩篁邻野树，啼鸟一般春。
题张仲敷所藏古画册
作者：张宁
朝代：明

临池日日写兰亭，步月吟诗酒未醒。老去为嫌文字扰，却寻閒处看黄庭。满篷落叶树头风，一雁高飞海色空。水净莼香鲈正美，故应张翰忆江东。
题张仲敷所藏古画册·其一
作者：张宁
朝代：明

临池日日写兰亭，步月吟诗酒未醒。老去为嫌文字扰，却寻閒处看黄庭。
题张仲敷所藏古画册·其二
作者：张宁
朝代：明

满篷落叶树头风，一雁高飞海色空。水净莼香鲈正美，故应张翰忆江东。
题张光弼陈东之花大经状元友社遗音卷
作者：张宁
朝代：明

楚云吴雨越江津，飘泊西湖十载春。谁说林逋巢阁外，梅花落尽更无人。
题张南山画
作者：张宁
朝代：明

胸中丘壑自分明，草笔临池一肆情。不是丹青旧家法，古来能事贵天成。
题徐元玉莲塘胜赏词后
作者：张宁
朝代：明

十里红芳载酒行，兴来谁复顾阴晴。无端此会聊相偶，有约重来恐未成。击楫声孤人语歇，济川名重客舟轻。风光想像湖湘路，欲借遗文吊贾生。
题戴静庵画三首
作者：张宁
朝代：明

金鳌玉龙蟠作堆，老树屈铁泉鸣雷。舟轻水急云荡漾，彷佛使槎天上来。萧萧葭菼著霜稀，秋水连天有雁飞。怅望溪山旧人去，一船斜日映愁归。汎汎轻舟泊钓矶，芦花吹雪梦将飞。莫教一枕黄昏雨，直待邯郸觉后归。
题戴静庵画三首·其一
作者：张宁
朝代：明
体裁：七言绝句

金鳌玉龙蟠作堆，老树屈铁泉鸣雷。舟轻水急云荡漾，彷佛使槎天上来。
题戴静庵画三首·其三
作者：张宁
朝代：明

汎汎轻舟泊钓矶，芦花吹雪梦将飞。莫教一枕黄昏雨，直待邯郸觉后归。
题戴静庵画三首·其二
作者：张宁
朝代：明
体裁：七言绝句

萧萧葭菼著霜稀，秋水连天有雁飞。怅望溪山旧人去，一船斜日映愁归。
题所画鸡鹅图二首
作者：张宁
朝代：明

昔我怀父母，初鸣即晨兴。一从侍清禁，出门始闻声。烹膳日已远，起舞欣时平。胶胶风雨宵，寤寐伤馀情。独行澹无俦，拳立如有待。饥唼水中蒲，渴仰石边濑。宁随鸥鹭閒，不伍凫鹜态。山阴久萧条，毛羽复谁爱。
题所画鸡鹅图二首·其一
作者：张宁
朝代：明

昔我怀父母，初鸣即晨兴。一从侍清禁，出门始闻声。烹膳日已远，起舞欣时平。胶胶风雨宵，寤寐伤馀情。
题所画鸡鹅图二首·其二
作者：张宁
朝代：明

独行澹无俦，拳立如有待。饥唼水中蒲，渴仰石边濑。宁随鸥鹭閒，不伍凫鹜态。山阴久萧条，毛羽复谁爱。
题方同知马图
作者：张宁
朝代：明

日移仙仗出蓬莱，锦障初收玉辔回。众里忽惊双辟易，一声毬杖自天来。玉河水浅没霜蹄，可是长杨射猎归。一种天闲刍牧共，为谁清瘦为谁肥。雪垂风蹙浪腾空，沙衬连钱八字红。势欲仰天云不下，一番乾雾滚犹龙。杨柳风高隔树嘶，满身流赭解鞍迟。如何斗水能消渴，不及长城饮窟时。
题方同知马图·其一
作者：张宁
朝代：明

日移仙仗出蓬莱，锦障初收玉辔回。众里忽惊双辟易，一声毬杖自天来。
题方同知马图·其三
作者：张宁
朝代：明

雪垂风蹙浪腾空，沙衬连钱八字红。势欲仰天云不下，一番乾雾滚犹龙。
题方同知马图·其二
作者：张宁
朝代：明

玉河水浅没霜蹄，可是长杨射猎归。一种天闲刍牧共，为谁清瘦为谁肥。
题方同知马图·其四
作者：张宁
朝代：明

杨柳风高隔树嘶，满身流赭解鞍迟。如何斗水能消渴，不及长城饮窟时。
题晓岑卷
作者：张宁
朝代：明

山居高寂景，最爱乍明天。西岭月犹在，东林人尚眠。晨光佳胜夕，朝气爽通玄。日午红尘动，清华不似前。
题月林清影图
作者：张宁
朝代：明

澹澹苍烟破玉蟾，隔林清影落疏檐。从今留作黄昏伴，分付山童莫下帘。
题李白观瀑图
作者：张宁
朝代：明

两臂束蹙肩双攒，仰首挺立如禁寒。平生斗酒百篇兴，似为庐瀑唫盘桓。江东无人酒船返，黄鹤放归南道远。绝倡从来和者稀，紫烟落日香炉晚。
题林良枯木喜鹊图
作者：张宁
朝代：明

金门画史番禺仙，意与物化搜冥玄。风流妙得写生趣，落笔便可追黄筌。陟里素薄玄霜隰，海枯纲烂珊瑚黑。风烟满树忽飞来，野色苍茫向人立。运斤游刃纷驰驱，横斜顺逆皆乘除。平生阿堵最难处，毛羽不理精神馀。浮丘道士怜奇货，素壁高悬三日卧。解令化石恐还生，莫学张家便椎破。
题梅为僧秋江
作者：张宁
朝代：明

空林初月斜，虚阁寒未曙。相逢如有情，含笑无一语。
题梅道人墓
作者：张宁
朝代：明
体裁：七言绝句

曾将心事托寒酸，种得梅花遍草庵。骑鹤归来城郭是，西风残雪满江南。
题沈定庵梦梅吟诗卷
作者：张宁
朝代：明

手把花枝入睡乡，满城桃李夜茫茫。香消墨淡人如玉，好梦相传字几行。
题沈履德集古梅花百咏
作者：张宁
朝代：明

折选囊珠聚夜光，开分璞玉取琳琅。都将几夜金茎露，鍊作孤山百和香。
题沈明德画蕉
作者：张宁
朝代：明

雨山先生懒折腰，清如立石瘦如蕉。兴来写尽金壶汁，应是春醪宿未消。
题沈石田云山图
作者：张宁
朝代：明

青山白云无处无，幽人写作云山图。山荒树老云不散，落日未没春愁弧。蘼芜满地王孙去，莺燕无声春已暮。容谷佳人白发新，清明寒食伤心过。
题淇澳晚节诗册寿王瑞之十二韵
作者：张宁
朝代：明

星纪初周岁，风烟欲暮秋。乾坤元并育，人物故同流。汗简功仍在，纶竿志未投。诗堪通比兴，居可事藏修。不断平安报，终无代谢忧。自招三径友，独迈七贤游。樗栎材非偶，冈陵寿可侔。椿阴交嶰谷，桂馥逗湘洲。凤实金花结，龙孙锦箨抽。园红低托荫，涧翠郁添稠。老节俄生肘，清标直到头。凭诗吴下颂，笺入卫风收。
题灵隐小画二首
作者：张宁
朝代：明

流水泻危桥，清风洒虚阁。山下有行人，山花对人落。茅屋闭春芜，兰舟汎烟草。不是灞陵桥，疑逢杜陵老。
题灵隐小画二首·其一
作者：张宁
朝代：明

流水泻危桥，清风洒虚阁。山下有行人，山花对人落。
题灵隐小画二首·其二
作者：张宁
朝代：明

茅屋闭春芜，兰舟汎烟草。不是灞陵桥，疑逢杜陵老。
题王子久画
作者：张宁
朝代：明

地域分吴越，河山阅古今。江空寒雁下，天远戍城深。宦达悲长往，暌违负此心。何当随钓叟，归卧北岩阴。
题画
作者：张宁
朝代：明

下极黄泉上碧空，鸟飞不到碍云峰。桃花流水知何处，野鹿闻笙出洞中。
题画
作者：张宁
朝代：明

十年京国念山林，一夜趋朝一夜心。今日还家逢老病，画中风物尽知音。
题画
作者：张宁
朝代：明

天空水阔饶风露，秋入溪山无尽处。红叶低垂隔浦霜，白鸥飞落无人渡。荡漾空明一钓舟，烟蓑雨笠下中流。心情物色知多少，手展青编还自收。
题画
作者：张宁
朝代：明

帷帽停阴玉尘閒，凉风满地雨苔斑。不知园绮今何在，独立残阳望故山。
题画
作者：张宁
朝代：明

日落山水暮，江空鱼鸟閒。停桡欲何待，空载月明还。
题画
作者：张宁
朝代：明

晴山隔岸绕江流，沈绿浮青浸未收。谷口烟萝黄鸟树，水中莎草白鸥洲。林空宜有幽居客，川广堪容待渡舟。南去北来人扰扰，不知何处可攀游。
题画
作者：张宁
朝代：明
体裁：七言绝句

淡烟疏雨过梨花，白鹭风高柳半斜。芳草满池春水涨，閒寻蚱蜢钓青蛙。
题画
作者：张宁
朝代：明

琴弈皆成趣，兴居共乐閒。地灵人老逸，彷佛是香山。
题画
作者：张宁
朝代：明

绿水明遥浦，清峦发曙光。舟人迷蜀道，估客望沅湘。近渚江蓠熟，盘云晓雁翔。悬知登眺日，怀古使心伤。
题画
作者：张宁
朝代：明

缓棹轻舟入芰荷，若耶风淡水如罗。江南旧事休重省，落日犹闻子夜歌。
题画
作者：张宁
朝代：明

赤壁矶头暮景开，寒潮落尽石崔嵬。秋风八月形如象，错认瞿塘滟滪堆。
题画
作者：张宁
朝代：明

金玉湖光锦绣纹，草香风暖鹿成群。洞门深去知何处，听得鸾笙入綵云。
题画三首
作者：张宁
朝代：明

瀑布穿云出涧碨，行人指点似天台。琼楼玉宇迷前路，惟有桃花逐水来。松桧阴沈积雨馀，凉飙荐爽入郊墟。小窗孤榻青灯夜，疑是昌黎训阿符。杳霭昏黄夜泊船，鹧鸪声里雨如烟。秋风不见平安信，梦断湘江又十年。
题画三首·其一
作者：张宁
朝代：明

瀑布穿云出涧碨，行人指点似天台。琼楼玉宇迷前路，惟有桃花逐水来。
题画三首·其三
作者：张宁
朝代：明

杳霭昏黄夜泊船，鹧鸪声里雨如烟。秋风不见平安信，梦断湘江又十年。
题画三首·其二
作者：张宁
朝代：明

松桧阴沈积雨馀，凉飙荐爽入郊墟。小窗孤榻青灯夜，疑是昌黎训阿符。
题画二首
作者：张宁
朝代：明

云满孤山雨满楼，青春花鸟澹相留。年芳似旧故人少，默倚阑干悔昔游。雨晴芳渚野凫飞，杨柳条长荇叶齐。閒展篷窗看溪水，春痕渐上钓鱼矶。
题画二首
作者：张宁
朝代：明

雨晴芳渚野凫飞，杨柳条长荇叶肥。閒展蓬窗看溪水，春痕渐上钓鱼矶。雪满孤山雨满楼，青春花鸟淡相留。年芳似旧故人少，默倚阑干悔昔游。
题画二首·其一
作者：张宁
朝代：明

云满孤山雨满楼，青春花鸟澹相留。年芳似旧故人少，默倚阑干悔昔游。
题画二首·其一
作者：张宁
朝代：明

雨晴芳渚野凫飞，杨柳条长荇叶肥。閒展蓬窗看溪水，春痕渐上钓鱼矶。
题画二首·其二
作者：张宁
朝代：明

雨晴芳渚野凫飞，杨柳条长荇叶齐。閒展篷窗看溪水，春痕渐上钓鱼矶。
题画二首·其二
作者：张宁
朝代：明

雪满孤山雨满楼，青春花鸟淡相留。年芳似旧故人少，默倚阑干悔昔游。
题画八韵
作者：张宁
朝代：明

霄汉谁能问布衣，招寻偶复此相依。溪山待老嗟行迈，名禄关心悟昨非。树密林猿当径下，春閒江鸟向人飞。舟经浩荡行将没，家入苍茫晚未归。满地荒烟迷蔓岭，乱峰寒日照柴扉。望穷尽处情兼远，坐到忘言思转微。幽事独怜西涧草，清狂不种北山薇。只应李愿归盘谷，人物于今一笑稀。
题画四首
作者：张宁
朝代：明

朔风吹雪满天涯，景物依依逼岁华。见说孤山春意蚤，欲将清兴赋梅花。沙碛春深苜宿肥，锦鞍新卸远行归。胡儿不敢窥边郡，手挽弓梢看雁飞。不用青衣马上扶，苍松白石即吾庐。太平时节家家醉，不是高阳旧酒徒。小队喧呼禁路声，百花随马玉山横。醉中尚忆青楼约，分付前叮缓㘘行。
题画四首
作者：张宁
朝代：明

龙虎风云际盛时，明良何事抗相辞。无端尽学巢由去，千古纲常欲付谁。天潢障缺落浮沤，混作人间万水秋。一自南华声漱起，至今汗漫未回流。群后从容揖逊同，鳏夫一举已徵庸。当时谟典应难考，直欲西寻太史公。内史功名振士林，东封车驾从登临。如何早拙催科政，不忘艰难畎亩心。
题画四首·其一
作者：张宁
朝代：明

朔风吹雪满天涯，景物依依逼岁华。见说孤山春意蚤，欲将清兴赋梅花。
题画四首·其一
作者：张宁
朝代：明

龙虎风云际盛时，明良何事抗相辞。无端尽学巢由去，千古纲常欲付谁。
题画四首·其三
作者：张宁
朝代：明

不用青衣马上扶，苍松白石即吾庐。太平时节家家醉，不是高阳旧酒徒。
题画四首·其三
作者：张宁
朝代：明

群后从容揖逊同，鳏夫一举已徵庸。当时谟典应难考，直欲西寻太史公。
题画四首·其二
作者：张宁
朝代：明

天潢障缺落浮沤，混作人间万水秋。一自南华声漱起，至今汗漫未回流。
题画四首·其二
作者：张宁
朝代：明

沙碛春深苜宿肥，锦鞍新卸远行归。胡儿不敢窥边郡，手挽弓梢看雁飞。
题画四首·其四
作者：张宁
朝代：明

内史功名振士林，东封车驾从登临。如何早拙催科政，不忘艰难畎亩心。
题画四首·其四
作者：张宁
朝代：明

小队喧呼禁路声，百花随马玉山横。醉中尚忆青楼约，分付前叮缓㘘行。
题画鹰为张佥宪
作者：张宁
朝代：明

万里烟霄振羽仪，下来芳树立多时。秋深狐兔无行迹，侧目崖阴有所思。天汉清明草泽荒，半将轩举半潜藏。麟凰亦是飞行物，莫见翎毛槩击扬。
题画鹰为张佥宪·其一
作者：张宁
朝代：明

万里烟霄振羽仪，下来芳树立多时。秋深狐兔无行迹，侧目崖阴有所思。
题画鹰为张佥宪·其二
作者：张宁
朝代：明

天汉清明草泽荒，半将轩举半潜藏。麟凰亦是飞行物，莫见翎毛槩击扬。
题石菖蒲六韵
作者：张宁
朝代：明

一室萧然景最清，小池丛石细蒲生。日长自觉閒情好，书罢还宜倦眼明。行见有花昭上瑞，不须多节表虚声。频呼稚子添新汲，静据胡床看晚晴。楚畹幽期空自许，谢庭佳致蚤同盟。凭君莫话崇高事，已伴琅玕进玉京。
题碧泉卷
作者：张宁
朝代：明

仙家池馆绝嚣埃，一碧流泉近户来。为爱秋清净如练，却嫌春蔓绿于苔。迷津黑水应难濯，入海黄河去不回。何似苍明长在目，天光云影镜中开。
题秋江远棹图
作者：张宁
朝代：明

澄波练净天同色，万仞苍山垂绝壁。丹枫白榆相映寒，一片秋光九江碧。溶溶漾漾何时休，寥寥漠漠湘潭游。夕阳欲落未落处，都是人生离别愁。杜陵老病孤舟远，瘦影临江衣带缓。时平结伴好还乡，野渡无人天又晚。乘桴击楫事堪嗟，锦缆牙樯不到家。天风去顺来还便，高兴还须八月槎。
题秦溪八景诗册有怀朱文海
作者：张宁
朝代：明

渔牧耕樵绕涧阿，四时风景逐时多。唱闲晚犊歌停调，云破春犁雪满柯。日落桐林海月上，岚收石屋晚钟和。秦溪旧境年年似，物在人非奈尔何。
题竹石图送宣天然
作者：张宁
朝代：明

白石一拳小，脩篁数叶多。万山冰雪里，试看此如何。
题节庵梅
作者：张宁
朝代：明

冷风吹雪下层霄，积满西湖第六桥。野鹤未归人独坐，不胜清恨许谁招。
题菊二首
作者：张宁
朝代：明

清劲姿标浅淡黄，幽篁古石共冰霜。生来不是春园物，老向枯枝死亦香。白石尘消苦竹生，一枝秋色淡无情。幽居莫作芳菲看，晚露寒霜老更清。
题菊二首·其一
作者：张宁
朝代：明

清劲姿标浅淡黄，幽篁古石共冰霜。生来不是春园物，老向枯枝死亦香。
题菊二首·其二
作者：张宁
朝代：明

白石尘消苦竹生，一枝秋色淡无情。幽居莫作芳菲看，晚露寒霜老更清。
题菊坡秋芳图
作者：张宁
朝代：明

岁序年芳似水流，栖迟风景老丹丘。斜阳疏影和人瘦，夕露寒香伴鹤愁。开口笑逢今日醉，满头狂忆少年游。柴桑旧隐知谁在，烂漫残花独自秋。
题菊邻卷
作者：张宁
朝代：明

风露萧条一草堂，四邻惟有菊花黄。清连魏圃秋容澹，疏映陶篱旧宅荒。穿径杳无鹅鸭恼，过墙犹讶蝶蜂忙。只应晚节长亲并，不减当时碎锦坊。
题蒋文藻画为丁文礼
作者：张宁
朝代：明

荒山亭馆客游稀，瀑布无声野鸟飞。愁绝梅花庵外路，年来风景似邪非。
题许明夫扇
作者：张宁
朝代：明

江山如有家，风月似无主。一醉淡忘归，梦落潇湘渚。
题许明夫扇
作者：张宁
朝代：明

流水石边出，远山云外青。秋风落叶晚，人在翠筠亭。
题赤壁图二首
作者：张宁
朝代：明

孤棹临江发，中流晚色开。相看今夜月，曾照几人来。世事更棋局，浮生落酒杯。扣舷清兴发，况是洞箫催。吴魏忽已古，江山遗至今。年华互流易，诗酒重登临。宦达悲前事，清游契宿心。无端孤鹤梦，回首夜沉沉。
题赤壁图二首·其一
作者：张宁
朝代：明

孤棹临江发，中流晚色开。相看今夜月，曾照几人来。世事更棋局，浮生落酒杯。扣舷清兴发，况是洞箫催。
题赤壁图二首·其二
作者：张宁
朝代：明

吴魏忽已古，江山遗至今。年华互流易，诗酒重登临。宦达悲前事，清游契宿心。无端孤鹤梦，回首夜沉沉。
题野栀山牡丹二绝
作者：张宁
朝代：明

水边林下见幽芳，碧草萋萋映浅妆。二十四番风信里，一般清苦为春忙。绣帏金障渺天涯，小苑东风半著花。十载旧游人不见，也随春意报年华。
题野栀山牡丹二绝·其一
作者：张宁
朝代：明

水边林下见幽芳，碧草萋萋映浅妆。二十四番风信里，一般清苦为春忙。
题野栀山牡丹二绝·其二
作者：张宁
朝代：明

绣帏金障渺天涯，小苑东风半著花。十载旧游人不见，也随春意报年华。
题钓鱼图勉许瑛
作者：张宁
朝代：明

生不见渭水渔翁发垂白，欲事纶竿死岩泽。一朝天子梦中求，兆协非熊年八十。又不见子陵垂钓富春山，万事无心天地閒。客星一夕犯帝位，羊裘拥入鹓鸾班。古人出身有如此，却笑今人徒已尔。生意何须南亩田，世情付与东流水。况汝持身当有为，读书正遇少年时。饭囊酒袋人不数，凤雏麟子真吾师。我昔成童游泮学，雪案萤窗自磨琢。但愿才名播缙绅，焉知冻馁填沟壑。迩来踪迹虽淹留，襟怀不作青云愁。丈夫处世贵廓落，何用浮鸥一钓舟。
题閒居诗卷
作者：张宁
朝代：明

一廛吾所受，三径旧尝游。自有閒中乐，其如物外求。烟霞居散地，人事付虚舟。见说轩中客，而今好白头。
题陈白沙赠僧古渊诗后
作者：张宁
朝代：明

西墅开馀景，东山异物华。桓荣方在国，韩愈已辞家。吟刻云扉竹，閒烹石鼎茶。忘形忽相遇，不用具袈裟。
题馀不春社诗二首
作者：张宁
朝代：明

五风十雨荷皇天，桑满墙阴稻满田。记取年年寒食节，大家先办赛神钱。白叟黄童半醉醒，酒阑连袂踏歌行。百年盛事先珍重，为写新诗托姓名。
题馀不春社诗二首·其一
作者：张宁
朝代：明

五风十雨荷皇天，桑满墙阴稻满田。记取年年寒食节，大家先办赛神钱。
题馀不春社诗二首·其二
作者：张宁
朝代：明

白叟黄童半醉醒，酒阑连袂踏歌行。百年盛事先珍重，为写新诗托姓名。
题魏尚书和周彦充诗
作者：张宁
朝代：明

客窗孤榻坐新凉，展卷超然古意长。韩魏从来重师鲁，苏公早已识元章。百年人物归吴越，千古文章迈汉唐。见说东园老无恙，西风寒并菊花香。
风雨墨竹二首为崔廷佩题
作者：张宁
朝代：明

萧萧檐外声，拂拂窗上影。美人期不来，叶落瑶阶冷。吴歌寂无闻，楚舞娇不举。林空白石晚，一片潇湘雨。
风雨墨竹二首为崔廷佩题·其一
作者：张宁
朝代：明

萧萧檐外声，拂拂窗上影。美人期不来，叶落瑶阶冷。
风雨墨竹二首为崔廷佩题·其二
作者：张宁
朝代：明

吴歌寂无闻，楚舞娇不举。林空白石晚，一片潇湘雨。
飞泉出壑图
作者：张宁
朝代：明

一从神斧辟龙门，万里翻澜日夜奔。浪说黄河自天上，不知何处是真源。
飞鸣宿食四雁
作者：张宁
朝代：明

孤云寒影共悠扬，塞北江南万里长。最是日斜疏雨歇，半拖秋色到衡阳。白羽横空落未休，一声风露九江秋。不知谁是愁中客，梦断天涯十二楼。旅食天涯不计年，离离禾黍满秋田。江湖野味多如许，露饮风餐只自便。黄芦苦竹晚萋萋，风静寒塘自在栖。边塞有书归未得，夜深无梦到辽西。
飞鸣宿食四雁·其一
作者：张宁
朝代：明

孤云寒影共悠扬，塞北江南万里长。最是日斜疏雨歇，半拖秋色到衡阳。
飞鸣宿食四雁·其三
作者：张宁
朝代：明

旅食天涯不计年，离离禾黍满秋田。江湖野味多如许，露饮风餐只自便。
飞鸣宿食四雁·其二
作者：张宁
朝代：明

白羽横空落未休，一声风露九江秋。不知谁是愁中客，梦断天涯十二楼。
飞鸣宿食四雁·其四
作者：张宁
朝代：明

黄芦苦竹晚萋萋，风静寒塘自在栖。边塞有书归未得，夜深无梦到辽西。
馀清杂兴八首
作者：张宁
朝代：明

夜冷衡阳月，秋高震泽风。相呼复相唤，飞落荻芦中。远树烟中出，孤峰鸟外青。日斜山路迥，人在最高亭。良夜永如年，山亭坐超忽。清风度脩篁，虚室自生白。明月印长溪，凉风送虚榭。孤榻冷如冰，怀人坐长夜。远树烟光夕，柴门草色春。山居无所见，时有独行人。白鹭下寒塘，随风忽飞起。惆望极青霄，联班隔千里。大麦已登场，梅天风雨后。饱饭出柴桑，披蓑种黄豆。山远惜担重，日斜愁路遥。太平甘食力，不是会稽樵。
馀清杂兴八首·其一
作者：张宁
朝代：明

夜冷衡阳月，秋高震泽风。相呼复相唤，飞落荻芦中。
馀清杂兴八首·其七
作者：张宁
朝代：明

大麦已登场，梅天风雨后。饱饭出柴桑，披蓑种黄豆。
馀清杂兴八首·其三
作者：张宁
朝代：明

良夜永如年，山亭坐超忽。清风度脩篁，虚室自生白。
馀清杂兴八首·其二
作者：张宁
朝代：明

远树烟中出，孤峰鸟外青。日斜山路迥，人在最高亭。
馀清杂兴八首·其五
作者：张宁
朝代：明

远树烟光夕，柴门草色春。山居无所见，时有独行人。
馀清杂兴八首·其八
作者：张宁
朝代：明

山远惜担重，日斜愁路遥。太平甘食力，不是会稽樵。
馀清杂兴八首·其六
作者：张宁
朝代：明

白鹭下寒塘，随风忽飞起。惆望极青霄，联班隔千里。
馀清杂兴八首·其四
作者：张宁
朝代：明

明月印长溪，凉风送虚榭。孤榻冷如冰，怀人坐长夜。
马和之野有蔓草图
作者：张宁
朝代：明

蔓草长满野，良辰胡不来。民穷井邑异，岂独荒閒思。佳人岁年暮，会晤恒苦迟。夭夭桃正花，燕婉当何时。
魏仲礼金笔院景四首
作者：张宁
朝代：明

琼芳玉烂春如画，金屋娉婷晚妆罢。紫垣星象照千门，天上人间共清夜。金莲炬促双步摇，铜龙咽尽蝇声嚣。衾裯未暖闻鱼钥，起候宫车视早朝。罘罳玉馆未垂络，水殿玲珑澄碧落。綵扇翻香蛱蝶轻，绡衣簇翅蜻蜓薄。钓天画永无纤埃，水晶帘动南薰来。三千粉黛放将尽，十二楼台閒自开。画屏银烛秋光淡，宝篆金炉香夜旦。昭阳前殿月华沉，长信宫中漏声断。晨辞同辇别椒房，纨扇凉多未忍藏。梧桐露重桂风急，吹作芙蓉叶上霜。氍毹衬满貂闱密，月光斜透墁香壁。人炉内障旷前闻，酎酒枭羹荷殊锡。内间时报五更筹，一点银灯过御沟。边衣连夜催刀尺，明发传呼焚雉裘。
魏仲礼金笔院景四首·其一
作者：张宁
朝代：明

琼芳玉烂春如画，金屋娉婷晚妆罢。紫垣星象照千门，天上人间共清夜。金莲炬促双步摇，铜龙咽尽蝇声嚣。衾裯未暖闻鱼钥，起候宫车视早朝。
魏仲礼金笔院景四首·其三
作者：张宁
朝代：明

画屏银烛秋光淡，宝篆金炉香夜旦。昭阳前殿月华沉，长信宫中漏声断。晨辞同辇别椒房，纨扇凉多未忍藏。梧桐露重桂风急，吹作芙蓉叶上霜。
魏仲礼金笔院景四首·其二
作者：张宁
朝代：明

罘罳玉馆未垂络，水殿玲珑澄碧落。綵扇翻香蛱蝶轻，绡衣簇翅蜻蜓薄。钓天画永无纤埃，水晶帘动南薰来。三千粉黛放将尽，十二楼台閒自开。
魏仲礼金笔院景四首·其四
作者：张宁
朝代：明

氍毹衬满貂闱密，月光斜透墁香壁。人炉内障旷前闻，酎酒枭羹荷殊锡。内间时报五更筹，一点银灯过御沟。边衣连夜催刀尺，明发传呼焚雉裘。
鸣鹿颂
作者：张宁
朝代：明

鹿鸣呦呦，于山之幽。载背载呼，言善其俦。维体泽泽，维角戢戢。匪外之防，维内之则。相彼麟凰，寔郊寔薮。释是町疃，乐此灵囿。以礼为罗，以爵为縻。匪罗匪縻，周行之归。展也佳宾，胡不云来。式燕以遨，乐只有仪。文王不已，惠然来思。
鸲鹆
作者：张宁
朝代：明

微微初日转花梢，流丽声随雨露高。见说群飞不踰济，鲁经何事纪来巢。
鹌鹑一首
作者：张宁
朝代：明

秋黍白唐肥，卑栖不解飞。凉风吹短翼，浑似卜商衣。
鹤
作者：张宁
朝代：明

一自传书海上归，洞天清冷不胜衣。近来已少葫芦血，莫载缠腰俗士飞。
鹭鸶
作者：张宁
朝代：明

十载班联玉笋行，凤皇池上共翱翔。于今老向山林见，却爱疏閒野趣长。
鹰
作者：张宁
朝代：明

自是飞飏器，宁论击搏功。秋风起双翮，谁是渭川翁。
黄主事挽诗
作者：张宁
朝代：明

闻有高世士，筑室章贡间。弱冠失父母，门户一线悬。独立无人境，巍然亘前山。起视丘垤群，坐我千仞巅。娶妻良家女，生子当世贤。煌煌五色诏，星星双鬓斑。如何两楹奠，一梦起长叹。伤哉同室亲，躯命不复延。泣尽继以死，携手入重泉。嗟彼未亡人，区区何独难。
黄山盛节妇挽诗
作者：张宁
朝代：明

旌显非初望，归全是宿心。痛怜双孺在，笑入九原深。剑及延平化，珠还合浦沈。生荣死更好，乡国有徽音。
黄竹子歌
作者：张宁
朝代：明
体裁：五言绝句

侬从江上来，欢向江阴去。黄竹笋成竿，不见欢归处。
黄紫菊花图
作者：张宁
朝代：明

春色多红紫，秋香尚白黄。良工亦何意，随手作低昂。
黎今俊沧洲卷
作者：张宁
朝代：明

悠悠书剑易蹉跎，一卧沧洲岁月多。断卷秋风回驷马，小亭春水浴群鹅。醉醒无复江潭问，清浊何劳孺子歌。见说云溪有图画，故人诗酒意如何。
黎沧洲邀饮灵隐小酌永福僧舍
作者：张宁
朝代：明

灵鹫山高石窦空，冷泉亭外树茏葱。人行绝涧春无雨，花落深林夜有风。山水增妍词客在，衣冠寻乐故人同。舞雩沂水歌游歇，尽说兰亭翰墨工。
齐寿为沈秋官作
作者：张宁
朝代：明

世治忧虞外，身閒疾病稀。秋风双白鬓，春雨两斑衣。结发恩长满，齐眉愿不违。同年复同老，鸾凤竟于飞。
龙江八景为康佥宪题 其一 南亩农耕
作者：张宁
朝代：明

沃土饶生意，芳村托比邻。西城初卒岁，东作又乘春。食力真吾事，全生仰至仁。此乡深化育，应有带经人。
龙江八景为康佥宪题 其七 山寺晴岚
作者：张宁
朝代：明

缥缈带春霏，山深野寺微。淡随香霭散，浓映雨花飞。困鹤惊茶灶，閒僧闭竹扉。明朝去游览，拟著薜萝衣。
龙江八景为康佥宪题 其三 石桥秋月
作者：张宁
朝代：明

白石卧沧波，冰轮度玉河。地高秋影重，天近夜凉多。清赏谁将共，幽怀奈尔何。会逢题柱客，同和谪仙歌。
龙江八景为康佥宪题 其二 北山儒隐
作者：张宁
朝代：明

盛世多才逸，山居近市喧。不矜高士节，聊托野人群。弦诵消寒暑，柴桑见子孙。如何冥寂士，薄暮起移文。
龙江八景为康佥宪题 其五 尖峰樵唱
作者：张宁
朝代：明

云重碧山深，行歌度远林。回风传逸响，空谷振流音。劳苦还相和，招呼拟共寻。闻歌尽回首，谁会买臣心。
龙江八景为康佥宪题 其八 独冈晚照
作者：张宁
朝代：明

孤绝群山外，斜阳落未沈。馀光迷鸟阵，流彩入枫林。旷望愁将夕，昏黄思不禁。桑榆景犹好，谁肯惜分阴。
龙江八景为康佥宪题 其六 横浦渔舟
作者：张宁
朝代：明

疏柳系扁舟，年年水上头。雨晴人共发，风急夜相留。酒伴多同醉，船居未解愁。此生聊复尔，何用著羊裘。
龙江八景为康佥宪题 其四 龙穴晓云
作者：张宁
朝代：明

神物何年化，行云日霭然。灵氛迷石洞，翔影落沉渊。岂是无心出，何因有梦传。田家镇相望，霖雨自年年。
龙江八景为康佥宪题·南亩农耕
作者：张宁
朝代：明

沃土饶生意，芳村托比邻。西城初卒岁，东作又乘春。食力真吾事，全生仰至仁。此乡深化育，应有带经人。盛世多才逸，山居近市喧。不矜高士节，聊托野人群。弦诵消寒暑，柴桑见子孙。如何冥寂士，薄暮起移文。白石卧沧波，冰轮度玉河。地高秋影重，天近夜凉多。清赏谁将共，幽怀奈尔何。会逢题柱客，同和谪仙歌。神物何年化，行云日霭然。灵氛迷石洞，翔影落沉渊。岂是无心出，何因有梦传。田家镇相望，霖雨自年年。云重碧山深，行歌度远林。回风传逸响，空谷振流音。劳苦还相和，招呼拟共寻。闻歌尽回首，谁会买臣心。疏柳系扁舟，年年水上头。雨晴人共发，风急夜相留。酒伴多同醉，船居未解愁。此生聊复尔，何用著羊裘。缥缈带春霏，山深野寺微。淡随香霭散，浓映雨花飞。困鹤惊茶灶，閒僧闭竹扉。明朝去游览，拟著薜萝衣。孤绝群山外，斜阳落未沈。馀光迷鸟阵，流彩入枫林。旷望愁将夕，昏黄思不禁。桑榆景犹好，谁肯惜分阴。
龟溪晚泊
作者：张宁
朝代：明

桑柘阴阴碧草齐，隔溪茅屋夕阳低。村南村北无人迹，惟有山鸡背水啼。
三月一日寒食
作者：张宇初
朝代：明
体裁：七言绝句

残花细雨半钩帘，过雨溪山总翠蓝。禁火人家春寂寞，莺啼应未到村南。
乙亥季夏还山居偶兴
作者：张宇初
朝代：明
体裁：古风

末夏炽馀暑，幽期谐素衿。川源蔽繁绿，溪渚澄苍浔。田舍静鸡犬，荒蹊抱深林。圆渊敞灵构，叠嶂罗高岑。荷气薄朝露，鱼波衣重阴。披荆遂恬息，濯涧清闲心。遗世匪尘傲，养真宜自任。秋风动早思，写我丘中琴。
仲春喜晴
作者：张宇初
朝代：明
体裁：古风

近社喜连晴，林风和仲月。清霜滞秀姿，偃卧淡怡悦。林冥钟尽迟，池平草初茁。溪岚散喧濑，浦树春荣发。淹抱非世徒，遐踪睇高洁。阳冈栖白云，偃息孤怀惙。幻迹信萍踪，虚衿皎冰雪。
佩兰操
作者：张宇初
朝代：明
体裁：琴操

兰之芳兮，其质漪漪。我将佩兮，孰觌我思。溯其远兮，霜雪靡澌。陟其迩兮，榛棘维滋。我植而晦兮，悲其潜斯。潜兮潜兮，无扬尔馨兮，无华尔姿。
停云辞
作者：张宇初
朝代：明
体裁：骚

停云之思兮，思不能已只。予兮斯栖，有山有林有园有田只。山崖卓拔，居辄拮据只。林木蔽芾，时而濛翳只。丘樊衍沃，味所茹蓄只。田畴嶕峣，食以菑畬只。仰瞻扶舆，宇宙随所寓只。来今往古焉有穷只。予兮斯栖，复吾广居只。仰止昔人返吾诚只。道以为径由适趍只。德以为宅直而方只。体仁为防，遵义为范只。大中至和心之醇只。闳文钜章道所载只。持敬弗愆主厥一只。溥博其渊慎兹独只。制以衡辙为德舆只。操其淄潾增澡砺只。执中无隅神无方只。心君湛然净以虚只。圣哲同皈永矢蹈只。停云而思远溯游只。丽泽其鲜胡盍簪只。浇风颓波曰漂宕只。孰偕寤言中心乐只。平陆修阻慨邈悠只。舟车莫从奚促席只。洞视千古等须臾，伐木以歌怅吾悲只。
偶成
作者：张宇初
朝代：明
体裁：七言律诗

寥落文衿叹二髦，倚空灏气渺秋毫。树云分暝侵残帙，江雨添凉入弊袍。新沐尚应惭贡禹，故书犹拟寄山涛。无端岁月催疏鬓，笑指芦花试小舠。
儗鞠歌
作者：张宇初
朝代：明
体裁：骚

鞠歌奚儗兮，感斯道之莫信。情郁悒兮无语兮独黯黯。焉慨将兮自珍，乘骐骥兮灵氛。驽骀竭蹶兮，惟敬修以书绅。托空言以述古兮，或庶几乎芳泽。肥遁为心兮，乃循循其以明德。轶驾兮轼曷凭，数千百载兮邈乎靡胜。道岂实萎兮，则予孰得缵绪末馨。
元夕后喜晴登靖通庵
作者：张宇初
朝代：明
体裁：古风

春阳蔼微和，扶疾释馀怠。真馆肃虚寥，幽寻倏逾载。小径迷积叶，云萝递空籁。飘梅散轻醾，竹柏纷映带。澹寂每清神，晴岑列窗黛。灯宵杂市喧，鹄伫凌空界。抚心倍仰止，素托抱深赖。丛阴支倦还，由兹悟悬解。
六月二十三日晚宴仙岩有赋
作者：张宇初
朝代：明
体裁：古风

宿雨解秋阴，幽寻泛清渚。先晨预幽期，真赏宜阑暑。华萼秀联芳，耆英善谈麈。轻流浅抱沙，远濑潜通浦。峭石散支机，澄潭回钴鉧。苹鸥点雪华，汀鹭浮银度。野蔓晦重阴，遥山带微雨。探奇尽穷僻，始访云岩路。灵窦虎龙盘，神踪辟轩户。苔深綍庖庾，萝翠横机杼。浩啸绝氛埃，空歌激烟雾。崖悬一室虚，列席平沙浒。胜集岂凡缘，谐欢杂觞俎。自非契仙调，岁阅方瀛府。诚谒复古祠，牵尘愧迟步。丹丘擅雄怪，宜此风雷护。旷劫视浮槎，冲襟涤千古。
养疾
作者：张宇初
朝代：明
体裁：古风

怀疴卧宵雨，晓雷震南隅。养疾向微愈，食息稍自如。开颜盼林木，草莽未剪除。整书避础润，新水盈川渠。天云复西行，阴翳交庭芜。感幻慕轻逸，澄神以凝虚。杜权发几踵，慎损良非愚。敛视涤尘滓，轗轲安足拘。冬风何凝寒，向晦复淹疾。叶落群林鸣，百草悴丛苾。寒谷回微阳，流云澹孤逸。事药偶就火，亲书犹抱膝。窗帷暖气舒，然灯月初出。竭涧无晨冰，繁霜熟园橘。天壤曷有瘳，气机畴与逸。渊默养太冲，何必怀方术。沐发不整冠，寒飙吹薄帷。颐疾觉带缓，编简生尘姿。妍芳悴薮泽，蓬蔓馀春菲。露下空阶明，栖鸟巢故枝。浮生等大患，药石岂吾资。但愧壶丘子，荣悴何足悲。濯足山涧中，杖策暝乃还。寒蜩鸣疏树，落日下西山。灌园露已湿，倦息衡门间。墟里或过问，跬步愧益艰。窭空非苦疾，鹑衣畏祁寒。宁贻启期诮，齿落无衰颜。
冬
作者：张宇初
朝代：明
体裁：七言绝句

养就还丹不怕寒，独骑黄鹤上云端。笑谈借得天家雪，散作琪花满石坛。
冬景
作者：张宇初
朝代：明

养就还丹不怕寒，独骑黄鹄上云端。笑谈借得天家雪，散作琪花满石坛。
南丰舟中
作者：张宇初
朝代：明
体裁：七言绝句

春寒啼鸟怯西风，小艇江波湿雾中。并坐短蓬樽酒尽，片帆烟雨到城东。
卧疾
作者：张宇初
朝代：明
体裁：五言律诗

养疾逢春尽，庭除半草莱。乱云添夜雨，惊鸟落残梅。浊俗增膏火，闲心久木灰。白头非所待，林卧绝尘埃。
古砚歌答解性初高士赠宝晋斋砚而作
作者：张宇初
朝代：明
体裁：古风

空峒山人居嶰谷，拥翠成轩种群玉。生平好古陋流俗，垂钓扬江岍山曲。昔尝授道袁安门，立雪瑶台书万束。珍图异玩皆绝奇，云锦为囊善牧蓄。时来桂馆闻钧天，握手论交踰十年。相知不怪有清癖，每赠毛颖兼陈玄。石乡雅制来即墨，蕴质含章尤砺坚。铭词重是宝晋物，枝蔓瓜瓞相连绵。南塘砚品每无价，龙尾洮溪未容诧。端歙犹推西北岩，青逼琅玕紫如赭。襄阳本是南宫仙，自许苏黄堪并驾。海岳庵前铁瓮城，爱石应须拜其下。驽骀过谓追名骝，封题远寄沧江头。磨砻愈钝鄙精锐，体方用静心与侔。穷经朝夕谩披写，临池一扫春云浮。梧竹轩窗共清夜，冰绡云雾腾蛟虬。京华苦惜久离别，痼疾翻成卧松雪。秦淮春涨鲙思吴，京口秋高潮梦越。支离晚契松乔踪，价忝杨休赋应劣。愿子空峒寿与齐，缓调笙鹤梅花月。
喜晴
作者：张宇初
朝代：明
体裁：五言律诗

立夏天方霁，闲情喜暂舒。树深添雨润，溪落见人疏。夕照斜依竹，园花落近书。年来惟懒拙，殊觉称幽居。
四月三日赴演法观视断碑因赋
作者：张宇初
朝代：明
体裁：七言绝句

雨逐西风遍野蹊，翠林深密石桥迷。杜鹃不识春归尽，尚送馀寒著处啼。
夏
作者：张宇初
朝代：明
体裁：七言绝句

深院棋声日正长，博山添火试沉香。道人鞭起龙行雨，带得东潭水气凉。
夏景
作者：张宇初
朝代：明

深院棋声日正长，博山添火试沈香。道人鞭起龙行雨，带得东潭水气凉。
夕怀
作者：张宇初
朝代：明
体裁：古风

落日未没山，明霞烂西隅。疏林俯平野，飞烟散轻凫。宿鸟栖复鸣，灯火起邻墟。明月照东园，馀寒袭裳襦。启扃坐虚庭，延泳思莫舒。世故感浮情，淳风朝夕殊。玄天默无语，终尔归空无。
好静轩歌奉教赋
作者：张宇初
朝代：明
体裁：古风

太始混开辟，玄黄敷判初。人文兆三极，乾盖包坤舆。宇宙循环渺无间，万有吹息周盈虚。至人调元视浩劫，岂止区区了生灭。静根于动动复静，互运阴阳赴车辙。贤王富积万卷书，汉献才优独修洁。夙探好静道之基，清静正民民乃悦。高轩不贵饰纷华，岷峨为嶂芬瑶花。俨持藩屏辅亲国，忠孝诚明惟帝家。执中之妙皆静力，舜禹相传由建极。圣贤确示仁义途，湛彻虚明岂沉寂。道存编帙千万辞，方寸敛之无别歧。冰壶秋月皎中夜，渥洼绿耳停奔驰。璧水为鉴，灵台是居，黄舆廓象，玉液流酥。天根来往自昼夜，赤水象罔浮玄珠。坐燕鸿濛游太古，仁寿有躬滋乐土。曷誇泛海觅佺期，羲农至治惊谈麈。俯愧微臣林野俦，累蒙宸眷被鸿庥。敢辞芜陋为轩祝，忝窃遗宗遵内修。苍崖曲涧卧秋水，谷鸟岩泉第盈耳。寂然真宰贮一源，风叶云萝老烟雨。仰怀廷阙五云栖，鸾鹄翔骖霞佩跻。独惭攀附渺何及，睿算日瞻天与齐。纶章飞坠琼林曲，洞吏天姝环拱肃。奇英丽藻烂群芳，梦绕钧天夜光烛。馀光烜耀动九埃，寂寞幽滞顿尔心颜开。愿趍璿台翠岫千万丈，一洗朽腐之凡才。谒侍轩居图史侧，六合凝虚昼生白。道之枢，帝之则，浩漠玄机启渊默。鹍鹏神化归毫芒，埏埴甄陶聊一息。坐来囊括溟涬会一元，千古皇图光简册。
孝节行为黄贞妇赋
作者：张宇初
朝代：明
体裁：古风

黄门有令妇，孝节今古稀。未嫁知事亲，既嫔犹在闺。家承忠烈素儒裔，女则阃仪知所持。姑嫜刚毅善容止，侍养晨昏具甘美。继宗聘娣遽失天，丝枲训儿欣卓起。孀居自抱冰柏贞，指日不改摅精诚。孰云堕井殒狂易，翼刃保孤终有承。危存两世甚垂线，横逆艰摧困馀喘。高堂白发届稀年，食报宁嗟信幽远。贤仍富学趍神都，染翰累载名中书。清光密迩侍明主，文彩焕烂青蓝如。我来忽遇辇毂下，带月侵星语官舍。簪绂云蒸晓佩鸣，卷签雾拥春窗暇。示我群公金玉篇，凛然行义招重泉。纲常诚足敦薄俗，青史必睹芳名传。呜呼采蘩之事柏舟誓，宜共母刘光百世。
客中病怀
作者：张宇初
朝代：明
体裁：七言律诗

弥旬卧疾越江干，无限乡愁遣更难。梅雨涨溪啼鸟滑，蒲烟湿岸落花残。玉阶累撷芙蓉佩，瓦缶犹斟苜蓿盘。身世浮云知底似，客怀直欲向谁宽。
山居晓起
作者：张宇初
朝代：明
体裁：五言律诗

晓雾成秋冷，山居竟阒然。宿云黄叶路，残雨白榆天。涧落鱼丝静，苔荒屐齿连。无由谢尘垢，高枕并书眠。
山舍夜坐纪兴
作者：张宇初
朝代：明
体裁：古风

潜僻非世图，幽恬足真赏。晨招逸人来，远策缓藜杖。叙别罄春醪，园蔬雨馀长。延欢喜就宿，窗籁风泉响。草露喧候虫，林星耀虚敞。芳池写初月，山气袭膏壤。沉寂谐静便，栖迟惬敦养。轻蜩蜕污浊，冥鲲绝疴痒。久违商皓游，焉期漆园想。然薪尽永夕，聊与谢尘鞅。
归樵操
作者：张宇初
朝代：明
体裁：琴操

我巢于林，孰觌其忧。伊我遐慕，曷敢不繇。怀古之人，惟守我常。樵斯我采，胡使我伤。彼牛有蔚，我往曷铚。世莫予心，奚悲我音。
忽雨
作者：张宇初
朝代：明
体裁：七言绝句

飘风急雨燕初泥，新竹成阴小阁西。数卷残书香篆息，园花落尽到荼蘼。
忽雨·其二
作者：张宇初
朝代：明
体裁：七言绝句

依稀烟树暮鸦风，春事无端怪落红。白发相知有谁在，卷帘闲坐雨声中。
怀友行寄水北杨云溪
作者：张宇初
朝代：明
体裁：古风

昔喜馆西清，今嗟乏东易。钟陵杨君文献家，奕世诗书贯胸臆。宫亭湖口春涨号，水北溪头晚峰碧。日卧柴扃人迹稀，秋声坐绕寒蛩夕。忆昨论交倏有年，下榻宾帷绝尘役。苍蝇白璧宁足嗤，天藻云葩烂珠璧。贰室馆甥儒雅流，从君立雪春云陬。五经六艺富探讨，风雅百氏追源悠。咏雩经史益钻仰，迎刃窥光如解牛。圣哲遗言犹菽粟，味澹涵和厌粱肉。风辰细语玉树前，月夜高歌翠微麓。一别更秋日爽期，切思丽泽盈膏馥。悒怏离情渺去鸿，蹇予薄世羁荣辱。玩几知患故预图，岂意迂疏堕虞蹙。鸩媒曷足达衷诚，豺虺扬嗔肆夷腹。妖氛翳空晦曙明，簧鼓潜期务藩触。东归卧疾松桂丛，脱屣浮尘课樵牧。怅怀屈贾亦何悲，用舍随时恒自足。云溪子，儒之徒，藏器乃肥遁，含章谢驰驱。愿从冰壑侣渔钓，奚复君门献子虚。
感旧偶成
作者：张宇初
朝代：明
体裁：七言绝句

故朝台馆势连空，多在荒烟野水中。愁杀芦洲风急处，寒笳吹过暮城东。
拟古
作者：张宇初
朝代：明
体裁：古风

朝阳生东树，微月流西岑。清泉活活流，好鸟交交吟。春夏气候殊，凉燠自骎寻。美人崇兰佩，芳香袭衣襟。邈然与世隔，空睇瑶华音。蹇修曷为言，感慨投吾簪。
故园自适
作者：张宇初
朝代：明
体裁：七言绝句

过雨啼莺著意闻，晚香栏槛小桃春。时光怪杀空归去，似倩垂杨绾住人。
旅怀
作者：张宇初
朝代：明
体裁：古风

落木号凄风，蟋蟀鸣四壁。寒灯照帘帷，丛薄林露滴。弊帙散未收，遗言藉闲适。更长城鼓遥，星月杂行迹。余梦感遐思，初霜古枫赤。忽兹岁月深，轗轲念登历。虚中竟谁论，永夕增叹息。无寐幽抱盈，空林静寒碧。起早月尚明，微风响庭树。遥钟尽残河，池草盈白露。披衣行空庭，孤禽语平曙。酬措每疏慵，晨光起檐户。孰知愁虑牵，丘壑慕恬素。薄俗擅奸危，皇情感深顾。岁阑贫病侵，幽愤徒朝暮。夕阳下城西，平野荒烟断。淅沥晚风鸣，鸟静芦葭乱。归人行且迟，落木疏汀岸。滞旅倏秋霜，池月来轻幔。方惭婴世氛，悔吝益贞干。羁絷久何堪，良猷匪前算。聊从适素怀，斯道俟潜贯。独有岁寒心，松筠契冰涣。
无俗念·参究
作者：张宇初
朝代：明

麈湖峰下，结云松巢子，动忘昏晓。浮世衰荣无限事，一笑浪沤萍蓼。翠竹黄花，水声山色，此味知多少。湛然瑩彻，色空俱自明了。天光云影徘徊，写长空色，一镜澄清沼。春去秋来心自在，付与野情鱼鸟。海阔江平，月明风细，清籁传音杳。便须飞步，沧溟朗吟天表。
无俗念·参究
作者：张宇初
朝代：明
体裁：词

麈湖峰下，结云松巢子，动忘昏晓。浮世衰荣无限事，一笑浪沤萍蓼。翠竹黄花，水声山色，此味知多少。湛然莹彻，色空俱自明了。天光云影徘徊，写长空色，一镜澄清沼。春去秋来心自在，付与野情鱼鸟。海阔江平，月明风细，清籁传音杳。便须飞步，沧溟朗吟天表。
春
作者：张宇初
朝代：明
体裁：七言绝句

初日晖晖照翠苔，庭前昨夜碧桃开。一帘香雾微风动，知是仙人骑鹤来。
春寒
作者：张宇初
朝代：明
体裁：五言律诗

好遁宁高尚，栖迟若去官。扫云期晚霁，卧雨惜春寒。张说文辞癖，陶潜水木宽。故人书少慰，尘累了无干。
春寒
作者：张宇初
朝代：明
体裁：七言绝句

烟雨声中酒梦残，蘼芜添绿又春阑。鹁鸠唤处西风急，自是杨花惹暮寒。
春暮自遣
作者：张宇初
朝代：明
体裁：五言律诗

林居休暇日，春尽夕阳坡。山近青岚少，池平绿草多。暄风巢燕定，残雨晓莺和。薄世情缘淡，应惭逐逝波。
春雨述怀
作者：张宇初
朝代：明
体裁：古风

方雨盈暮春，微和殷仲月。幽居适静恬，涤此烦忧结。管葛非世才，鞅斯固时蹶。悲怀黎元慨，曷睹孤愤辍。愿协安期游，远遂巢由别。防闲在立诚，肥遁滞所悦。永夕怅膏霖，崇朝坐轻䬂。韶光愈萍梗，荣艳第消歇。弱柳间啼莺，丛芳薄鸣鴂。回溪急涨喧，梦草群芳孽。宴寂乐虚明，尘编或馀阅。蚁封竞朝暮，狐啖纷起灭。千截一息存，冲衿皓冰雪。精庐分处约，念彼情内热。终藉岩谷栖，捐躯付高洁。
晚兴
作者：张宇初
朝代：明
体裁：七言绝句

晚来山色翠芙蓉，树带溪声水接空。自是江南春雨久，柳阴啼鸟楝花风。
晚兴偶成
作者：张宇初
朝代：明
体裁：古风

明沼湛方诸，新流涨嘉澍。玄阴度巘云，绝涧飘寒雾。人踪泥潦稀，暝色禽蛙暮。远睇感先期，丛怀慨危务。休潜遂兹适，世虑犹缠互。妄迹逐尘生，真源妙无所。春华又易年，衰蹇增惭慕。得失从化机，丘园足跬步。
晚兴偶成
作者：张宇初
朝代：明
体裁：古风

明沼湛方诸，新流涨嘉澍。玄阴度云，绝涧飘寒雾。人踪泥潦稀，暝色禽蛙暮。远睇感先期，丛怀慨危务。休潜遂兹适，世虑犹缠互。妄迹逐尘生，真源妙无所。春华又易年，衰蹇增惭慕。得失从化机，丘园足跬步。
晚立
作者：张宇初
朝代：明
体裁：七言绝句

晓试春衫雨雾中，半庭芳草湿残红。杜鹃啼过斜阳去，又是楼头芍药风。
晚行
作者：张宇初
朝代：明

倦行偏旅思，蔬味喜初闻。野道堆黄叶，人家住白云。鸟啼斜照薄，风急暮帆分。归策犹暄暖，徒知厌世氛。苦疾嗟长道，舟涂总未安。晚程逢雁少，秋梦到乡难。鱼贱知河落，鸥轻信水宽。篙师时冻语，不敢怪风湍。
晚行·其一
作者：张宇初
朝代：明
体裁：五言律诗

倦行偏旅思，蔬味喜初闻。野道堆黄叶，人家住白云。鸟啼斜照薄，风急暮帆分。归策犹暄暖，徒知厌世氛。
晚行·其二
作者：张宇初
朝代：明
体裁：五言律诗

苦疾嗟长道，舟涂总未安。晚程逢雁少，秋梦到乡难。鱼贱知河落，鸥轻信水宽。篙师时冻语，不敢怪风湍。
晚过新兴寺
作者：张宇初
朝代：明
体裁：五言律诗

晚过新兴寺，扶藜野步轻。鸟啼春雨足，花落午风晴。僧室连云住，山阿带雾行。武陵归路近，已听涧松声。
晚霁
作者：张宇初
朝代：明
体裁：古风

夕阳媚春晖，浮翳方四展。乔木欣向荣，阴雪明孤巘。疏篁鸣晚风，寒霜晓初遍。悦鸟喧渐和，新流泛池浅。遥烟澹墟邻，云磴盘幽藓。落日杂农谈，园蔬绿方剪。年增感易深，悔吝畴自遣。素业慨高怀，研心资砺碾。玩世适馀生，谁将视真践。
月下夜行
作者：张宇初
朝代：明
体裁：五言律诗

官舸宵征上，丹衷切帝畿。水寒霜逼枕，江静月侵衣。微火村墟僻，残烟网罟稀。山林衰倦久，鸥鹭惬忘机。
望吴山
作者：张宇初
朝代：明
体裁：五言律诗

吴越游程熟，溪平驿路分。夕阳回浦树，秋色满湖云。曲溆船孤棹，凄风雁独闻。浣花茅屋小，别思梦纷纷。
望梅花·绝交
作者：张宇初
朝代：明
体裁：词

浮世无边尘累。勘破幻缘能几。亿劫冤亲，千生契识，薄似片云情义、空自愧。奸巧机关逞英雄，徒增业翳。用尽深谋诡计。奔竞是非名利。造物无私，灵台自昧。苦海沉津如炽、净抛弃。野水疏林绝行踪，月明风细。
桐江即事
作者：张宇初
朝代：明
体裁：五言律诗

每爱桐江秀，尘衿洗黛螺。水流浑不尽，山静看偏多。秋树连云住，渔篷载雨过。何当无一系，钓濑老烟波。
橐籥子歌
作者：张宇初
朝代：明
体裁：古风

太虚无垠浩磅礴，孰使阴阳兆开凿。皇皇真宰执化枢，鼓荡吹嘘橐中籥。由来万有同一源，玉检琼编秘经略。玄元圣祖启妙机，百万微言示冲漠。廓然茫昧天地先，无名无象皆自然。百鍊精金返真液，龙虎乌兔相萦缠。古来至士亦罕遇，至人珍秘亿劫传。祝融之孙得异说，垢足麻衣叩雷穴。自言纵闭司雨旸，霹雳鞭驱随奋烈。少曾飞步金马门，圣嗣勋卿尽倾结。翻然不受簪佩羁，直驾风霆走吴越。是时金璧罗英豪，岂意风尘顿愁绝。韶华满眼总灰烬，傲睨芳尊肆谈阅。归来且识真主颜，仙岩鬼谷思盘桓。扫花钓水弄清啸，尘世俗虑毋毫干。洞观向来去就不足数，登我石磴之上洗耳听潺湲。昨言忽忆桑梓里，天冠之坛久芜弛。雕甍画栋劳经营，越岁前图复雄峙。削空两璧峨帝宫，石室云床蓄雷雨。我亦寻山筑茅屋，琵琶诸峰美如玉。尝闻大药宜早营，炼就丹光遍空烛。洞庭彭蠡波沧溟，黄鹤一去安飞行。汞铅颠倒岂细事，为我剖决乾坤精。谁云洞天别有书，洞中之天惟虚无。既非皇人所笔广丈馀，又非元始所说空悬珠。烦君鼓橐讯然否，请括溟涬大块归元初。
次姚少师茶歌韵
作者：张宇初
朝代：明

昔我云卧惟丹丘，鹖冠既弊嗟狐裘。聿来京国际真主，绮食琼筵欢眷留。当时故旧鲜知遇，客邸养痾空息喉。王蒙素谓有茶癖，累载忆别方从游。夙闻我师佐帏幄，六龙御极乘樛流。中官持节诏趋辟，象教顿使丛林稠。金张接武肆清赏，茗椀细涤莺花柔。龙团洗翠逐风响，蝉翼凝芬和露柚。片甲分香顾渚外，酪奴衣彩㴩湖头。囊收馀沥倾玉兔，乳面一扫浮云收。陆羽尝为竟陵第，上公况与联鸣球。挥钱宁效季卿鄙，盛世岂独高巢由。颇儗樵青煮荻叶，应怜陶谷羞银篝。松风落雪响清籁，竹雨澹烟吹薄飗。谁誇何石万钱费，肯比卜相储金瓯。乳窟蒙阳尽真味，著书自足消穷愁。王公掎角每英杰，何俟庖丁窥解牛。应副华歆忽黄阁，偏宜曹寿今琼楼。辇毂时倍玉堂赐，恩荣卓冠踰神州。钟繇白首竟中辅，窦固青眉宜列侯。京畿异迹富灵液，况汲扬江千丈湫。愧我尝追后尘末，天葩丽藻知难酬。标格清雄岂阮谢，词华逸迈过杨刘。累承爱遇甚投辖，矧被清光多运筹。东归拂石藉林壑，感仰漫使枯肠搜。愿戴皇图广惠泽，高骞奕世蒙天休。
次姚少师茶歌韵
作者：张宇初
朝代：明
体裁：古风

昔我云卧惟丹丘，鹖冠既弊嗟狐裘。聿来京国际真主，绮食琼筵欢眷留。当时故旧鲜知遇，客邸养痾空息喉。王蒙素谓有茶癖，累载忆别方从游。夙闻我师佐帏幄，六龙御极乘樛流。中官持节诏趋辟，象教顿使丛林稠。金张接武肆清赏，茗碗细涤莺花柔。龙团洗翠逐风响，蝉翼凝芬和露柚。片甲分香顾渚外，酪奴衣彩灉湖头。囊收馀沥倾玉兔，乳面一扫浮云收。陆羽尝为竟陵第，上公况与联鸣球。挥钱宁效季卿鄙，盛世岂独高巢由。颇儗樵青煮荻叶，应怜陶谷羞银篝。松风落雪响清籁，竹雨澹烟吹薄飗。谁誇何石万钱费，肯比卜相储金瓯。乳窟蒙阳尽真味，著书自足消穷愁。王公掎角每英杰，何俟庖丁窥解牛。应副华歆忽黄阁，偏宜曹寿今琼楼。辇毂时倍玉堂赐，恩荣卓冠踰神州。钟繇白首竟中辅，窦固青眉宜列侯。京畿异迹富灵液，况汲扬江千丈湫。愧我尝追后尘末，天葩丽藻知难酬。标格清雄岂阮谢，词华逸迈过杨刘。累承爱遇甚投辖，矧被清光多运筹。东归拂石藉林壑，感仰漫使枯肠搜。愿戴皇图广惠泽，高骞奕世蒙天休。
步南涧作
作者：张宇初
朝代：明
体裁：古风

谢拙契衡茅，还筇熟登眺。丘林满秋气，涧谷集藜藿。阴壑翳微云，层岑屹孤峭。平原过雨滋，落木轻风僄。嗟予困蹇运，退遁匪观徼。卧病日衰迟，资药惭非少。由知悔吝长，得失从嗤诮。择执视污隆，哺趋媚颦笑。疏瀹耻奔流，兀陧慨殊调。丝氂或胜用，薄缶难终嘹。息躬事抱瓮，适趣逢荷蓧。宁效穷途悲，欣洽苏门啸。降衷属明命，玄默綍机妙。哀哉狷狭徒，日夕自沦燎。万化会有归，投簪藉渔钓。枘凿异所投，艰贞曷漓耀。谮谀遽成虎，矜宥仰明照。
水调歌头
作者：张宇初
朝代：明
体裁：词

至道无言说，寂默守规中。杳冥恍惚，周流一气运元宫。采取金精木液，真土内擒铅汞，顷刻显神功。测爻符，鸣橐籥，震雷风。坎离颠倒，火飞碧海炼真空。太乙含真有象，玉鼎流珠凝结，神化合玄通。归去蓬瀛路，旷劫玩鸿濛。
水调歌头·法海
作者：张宇初
朝代：明
体裁：词

先天无象始，父母未生前。一真独露光明，亘古著灵源。纵闭阴阳，内运颠倒五行，攒簇浩气养三田。发用杀机处，雷电震无边。既非心，又非法，亦非禅。幽微奥妙千金，不与世人传。莫认符涂咒诀，直悟玄关宗祖，将在自神全。瓦砾兼莎草，济世自超然。
沁园春·登真
作者：张宇初
朝代：明

溟涬鸿濛，肇自先天，无极之初。暨阴阳分判，乾坤定位，循环动静，真宰中居。一点灵明，辉天朗地，亘古圆融无智愚。尘缘断，看碧潭镜净，月瑩心珠。八荒洞照毋隅。中宵永、冰壶玉液酥。正真铅投汞，坎离交姤，火龙水虎，橐籥吹嘘。白雪凝舆，黄芽满鼎，雷震昆崙彻太虚。功成后，俟胎圆神化，同赴天衢。
沁园春·登真
作者：张宇初
朝代：明
体裁：词

溟涬鸿濛，肇自先天，无极之初。暨阴阳分判，乾坤定位，循环动静，真宰中居。一点灵明，辉天朗地，亘古圆融无智愚。尘缘断，看碧潭镜净，月莹心珠。八荒洞照毋隅。中宵永、冰壶玉液酥。正真铅投汞，坎离交姤，火龙水虎，橐籥吹嘘。白雪凝舆，黄芽满鼎，雷震昆崙彻太虚。功成后，俟胎圆神化，同赴天衢。
清熙亭同诸玄幕赏紫牡丹即席赋歌
作者：张宇初
朝代：明
体裁：古风

洛阳花品传芳秩，姚魏名花皆异植。劫换尘氛见每稀，谱英辨质探遗籍。清都自是有天根，万片晴霞飘国色。积雨园林丽日和，艳先桃李东风逼。虚亭漫足少娱春，真赏欣谐总玄职。韡萼联翩况共欢，文彩犹多老宾客。枝擎翡翠泻银河，色荡玻瓈泛金液。育秀全资造化功，流辉不让天孙织。陈觞稍面画楹间，列席傍依彩檐侧。悦鸟分明度笑歌，好山高下融衿臆。馔香兰馥锦云披，杯面莲垂珠露滴。却愧妍心慕邵程，宁期眩俗追何石。怡安尚冀并芳丛，岁岁看花醉今夕。如此韶华奈兴何，宾筵为乐情无极。
满庭芳·山居
作者：张宇初
朝代：明
体裁：词

折却乌藤，便寻茅屋，谁知剩水残山。凿池种树，梅竹任萦环。芳草閒花覆地，烟霞里、藓径柴关。无人到，春风秋月，松菊伴幽潺。箪瓢随分过，无荣无辱，樵路渔湾。与林猿谷，鸟暮乐朝欢。扫净情尘业垢，披衣坐、真息养还。丹优游处，孤琴只鹤，霜露不凋颜。
满江红·阅世
作者：张宇初
朝代：明
体裁：词

忆昔少年，行乐处、都非旧景。听海添潮落，绮绣四城春永。歌舞楼头憎日暮，管弦席里嗔酣省。看目前荣悴几光阴，愁难整。梦魂醒尘虑并。漫堪嗟空自警。慨兰桡荻阁，水寒烟冷。无分江湖中绪断，天心月到澄潭影。念浮生、识破悲欢川波静。
独酌
作者：张宇初
朝代：明
体裁：古风

曙雨改馀春，新流注深谷。幽居绝世氛，微月淡丛竹。曲蘖非素耽，聊从写情曲。吹万等劳生，胡能竞奔触。
甲戌三月二日出行
作者：张宇初
朝代：明
体裁：五言排律

霁雨解前峰，幽原策归路。荒蹊蔓草春，野水平桥度。悦鸟近声圆，耕牛缓犁步。丰泉阴壑鸣，密竹中园素。灵岫敞虚轩，荆扉护云固。新流泛池溢，繁翠盈窗户。扫榻理残书，扶筇历榛顾。丘林适所娱，姤浊岂浮慕。虚澹美遐踪，颠危惕宜务。安由绝世缘，木石藉深处。倦翮止枝巢，先迷感馀悟。聊舒栖遁情，生意足农圃。
病怀
作者：张宇初
朝代：明

晓寒花影罢芳丛，半下疏帘拂面风。病态不关淹酒思，残春看过雨声中。几株芳树晓婆娑，六尺横窗卧小疴。梦到西湖听春雨，涌金门外落花多。
病怀·其一
作者：张宇初
朝代：明
体裁：七言绝句

晓寒花影罢芳丛，半下疏帘拂面风。病态不关淹酒思，残春看过雨声中。
病怀·其二
作者：张宇初
朝代：明
体裁：七言绝句

几株芳树晓婆娑，六尺横窗卧小疴。梦到西湖听春雨，涌金门外落花多。
癸亥元日
作者：张宇初
朝代：明
体裁：古风

初阳改岁运，积雨晨将疏。微和兆春育，云物薄向舒。清濑散幽汀，佳禽语荆芜。飘梅藉苔径，丛竹横交疏。池萍敛稚绿，密藻含清漪。玩理足自悦，物情岂无馀。年更愧齿长，钝学终焉如。向晦惟慎独，绅言良足书。
登陆文安公象山祠堂故址
作者：张宇初
朝代：明
体裁：古风

羲尧体乾运，王道持伦纲。舜禹袭神器，精一斯传彰。周亡《雅》、《颂》息，仲尼语张皇。伊说佐受命，况轲司振扬。伟兹大经奥，百世垂辉光。陵夷几更历，明晦违天常。濂洛启潜綍，建中续虞唐。青田荆山璞，宏闻皎旻苍。寸心宰灵妙，昏塞非违伤。动静该至理，惕焉惟内强。圣训炳星日，卓操逾冰霜。横经宅雄胜，古象增浑庞。雪馆夜灯集，风庭春雨长。关闽觉支蔓，吴楚被馀芳。驽质愧庸昧，师谟幸遵详。云岑慕远谒，佛刹榛莱藏。探陟访遗旧，荒基屹崇冈。肃衿悚瞻睇，天宇澄秋阳。翠台耸前挹，旷缈归毫芒。浮观励先躅，敢意窥鸿荒。湍驶难砥柱，大音孰仪凰。八表视环辙，千龄仰休光。
社日雨
作者：张宇初
朝代：明
体裁：七言绝句

桑柘林中正雨肥，谁家醉社板桥西。风烟只著垂杨柳，莫遣梨花湿燕泥。
秋
作者：张宇初
朝代：明
体裁：七言绝句

天际凉风似水流，山中瑶草不知秋。黄庭读罢无馀事，铁笛一声閒倚楼。
秋夜
作者：张宇初
朝代：明
体裁：七言律诗

暮秋风露菊初黄，夜冷侵帏解薄裳。雨气著帘林暝早，树声接市濑喧长。囊书随分穷糟粕，尘事关心付秕糠。安得委身蝉蜕等，白云黄鹄与翱翔。
耆山操
作者：张宇初
朝代：明
体裁：琴操

山之颠兮，莫瞻龟鲁。山之木兮，莫中斤斧。山之幽兮，祗以栖处。志之遗兮，世独予忤。皇初有作兮，嗟予焉睹。
腊月望夜
作者：张宇初
朝代：明
体裁：五言律诗

腊半宜阴冻，青阳转小和。江梅春暖动，霜月夜寒过。霁雪随鸥尽，朝云逐雁多。衰迟惟涧壑，宁意紫芝歌。
苏武慢·消闲
作者：张宇初
朝代：明
体裁：词

悟幻寻真，参求几载，自誓顿超生灭。风抄雪纂，夜读朝吟，探究古今贤哲。道妙禅宗，万殊一本，勘破底须分则。这堂堂无碍，真空非与，太阴圆缺。堪笑处、竹椅蒲团，松窗桂牖，返步便同高洁。尘世相违，水云为伴，高卧故园风雪。骏马貂裘，翠袖红螺，过目浮华閒说。速回头是岸，帘帏光透，性天心月。
观朝雨
作者：张宇初
朝代：明
体裁：古风

春阳蔼初暄，宿雨散晴雾。虚室湛冲融，研书感崇慕。新流漾薄风，密藓留闲步。园鸟鸣曙柯，炊烟淡墟树。夙心际玄迈，逝景惕川赴。俯睨抱深衷，驰形愧前务。良猷寡志符，中亮徒潜顾。饰伪等尘睽，颐贞止安素。带经农圃间，恬逸自随处。化育有至功，希言睇先晤。
解红慢·了悟
作者：张宇初
朝代：明
体裁：词

本来真性体，虚空遍界圆明现。情尘掩翳心珠暗。溺重渊、灵光不昧，一点煇煌元非远。扫浮云、万象无遮碍，天心见。野花啼乌，閒中舒卷。看沧海桑田几清浅。衰荣代谢常消息，尽愁山苦海，流浪难转。猛省来、乾坤总妙玄。松筠畔、寂寞细玩真源。曹溪路口无阴树，非法非禅。直待一阳生，坎光腾如波捲。谁会取、静饮刀圭浮虑遣。视无形，听无声，言毋辨。这落魄逍遥真可羡。白云堆里容痴倦。共寒泉枯木，高隐壶天。
访朋山如愚尊师榆原真馆
作者：张宇初
朝代：明
体裁：七言律诗

榆晚高堂续构成，独桥双涧步秋清。牵篱野蔓残花影，绕户林塘过雨声。种术圃通黄叶路，采芝人老白云扃。诛茅拟傍朋山主，且遂茅茨话拾荆。
谢蜀府赐口衲歌
作者：张宇初
朝代：明
体裁：古风

岷峨高峰几千丈，西蜀雄藩势尤壮。贤王久著忠孝名，巫峡川流屹相向。始当茅土立，儒玄沐恩庥。解衣每下士，道义非尘侔。嗟予疏野曷侍游，渺漠万里何乃远惠五彩之重裘。京华拜领增拾袭，片片云霞相荡浮。自惭樗散为时弃，久托林泉卧榛翳。五铢不啻芰荷轻，王门敢儗长裾曳。盛服俄惊降大庭，鹤禁封题远缄至。凝寒陋质变春和，冱冻空山消颢气。华阳之仙人，文德并前烈。拯济群黎冻馁除，国社安隆仰明哲。遂令眷渥及山人，亦被辉光起迂劣。晏婴衣被十载忘，范叔号寒一朝撒。儗营大药窥洪厖，正尔宜撷雪羽云姿裳。行穿藓涧堕晴雪，坐倚林籁鸣秋霜。千金裘，世稀有，宫锦袍，仰君寿。李白狂歌诗百篇，应悦丹砂驻衰朽。萧条山谷绝世期，缅想青城劳梦思。扁舟倘遂涓滴报，拭目相从天一涯。
豫章秀才歌
作者：张宇初
朝代：明
体裁：古风

丰城古剑气，化作豫章木。上摩牛斗墟，下荫湖湘曲。吴刚钟秀山岳英，入地深根拔苍玉。绿发穷经会化机，博究儒玄尽膏馥。中罹兵革涉艰危，花鸟春深林谷非。故园无处觅归棹，琴寓幽寻芗水涯。授业黉宫蔼佳誉，一朝荐剡光彤墀。束书秘阁环帝胄，藩府歘受贤王知。晋祠雄峙太行北，燕树秦峰护今昔。我王嗣位焕文明，鸿宝珍图罗贡职。圣主深愉孝友情，宸衷岁注骈繁锡。花萼相辉古所稀，多君辅导联圭璧。谁誇袁粲梁栋材，独许王俭如珉瑰。儒冠早际盛明世，紫泥赤绂来天阶。几遂东还觅桑梓，太行古雪飘飞崖。山家夜对紫萝月，班荆石磴歌庭槐。袖出贤王珍翰美，豫章翻风气莫比。词源百斛粲骊珠，先帝恩浓宠纶语。盘根孕秀烟雾深，直干凌空霆电起。遗芳快睹千里驹，塞漠尤期甲兵洗。别绪浑添渭北思，翻疑梦绕西山雨。西山之高峰，群仙挟飞佩。欲撷南浦云，神交蹑吴汇。张华预识剑津龙，夜光直射银涛碎。冰雪高标傲岁寒，清都尽许寻鲈鲙。约我玄洲扫白云，底须钓海寻鳌背。君不见孔明老柏高倚天，柯叶翠蔓垂千年。芳名愿与悬宇宙，故人应寄归来篇。
负暄
作者：张宇初
朝代：明

负暄爱日和，云霭薄向舒。穷山积寒翳，庭树凋亦疏。下泉方斯蛰，田野聊安居。禾黍藉陇亩，返刈多空虚。感念曷为整，世漓迹亦殊。焉知温煦乐，尚及散与樗。繁霜悴百草，幽花杂园途。献君亮何由，芜秽益自除。寥寥太古意，涵泳自有馀。投身寂寞滨，自谓此生足。环堵翳蓬蒿，清阴覆园绿。聊支风雨凌，宁与世缘触。息交轮鞅稀，寡虑鲜情束。蔬食不求馀，高趺惟弊服。结习尘障生，虚妄薰陶熟。苦淡视莫亲，浮萦互趋逐。孰探天地和，心境湛敦复。大哉艮始终，硕果契山木。
负暄·其一
作者：张宇初
朝代：明
体裁：古风

负暄爱日和，云霭薄向舒。穷山积寒翳，庭树凋亦疏。下泉方斯蛰，田野聊安居。禾黍藉陇亩，返刈多空虚。感念曷为整，世漓迹亦殊。焉知温煦乐，尚及散与樗。繁霜悴百草，幽花杂园途。献君亮何由，芜秽益自除。寥寥太古意，涵泳自有馀。
负暄·其二
作者：张宇初
朝代：明
体裁：古风

投身寂寞滨，自谓此生足。环堵翳蓬蒿，清阴覆园绿。聊支风雨凌，宁与世缘触。息交轮鞅稀，寡虑鲜情束。蔬食不求馀，高趺惟弊服。结习尘障生，虚妄薰陶熟。苦淡视莫亲，浮萦互趋逐。孰探天地和，心境湛敦复。大哉艮始终，硕果契山木。
辉山登舟
作者：张宇初
朝代：明
体裁：五言律诗

经行山径熟，霜叶满归舟。野渚横疏树，重滩引细流。残霞惊水鸟，寒月白芦洲。乡邑欣逢旧，从耽水木幽。
过姑苏
作者：张宇初
朝代：明
体裁：七言绝句

寒林人语四更初，野水湖烟半有无。城郭萧条应梦少，月斜听鼓到姑苏。
过钱塘
作者：张宇初
朝代：明
体裁：五言律诗

越上曾游地，年深感寂寥。山光随浦尽，海色共天遥。古刹藏秋树，寒江送暮潮。故人浑不见，愁绪酒难消。